Foto: Engin_Akyurt/Pixabay | Turska centralna banka intervenisala, lira se oporavila\nTanjug 01.12.2021 12:34\nISTANBUL - Turska lira se snažno oporavila sa rekordnog minimuma danas, pošto je centralna banka intervenisala zbog, kako kaže, "nezdravih" tržišnih cijena.\nTurska valuta je u novembru zabilježila oštar pad, nakon odluke centralne banke da dodatno ublaži monetarnu politiku uprkos rastućoj inflaciji, što je predsjednik Tajip Erdoan podržao za razliku od stručne javnosti koja je uputila brojne kritike.\nCentralna banka je u saopštenju navela da je "direktno" intervenisala na tržištu "prodajnim transakcijama zbog nezdravog formiranja deviznih kurseva", prenosi Rojters.\nLira, koja je ranije pala za čak 3,3 posto na 13,87 lira prema američkoj valuti, oporavila se na 12,76 lira za dolar na trgovanju u 09:36 časova po GMT, ojačavši za više od 5,0 posto na dnevnom nivou.\nTurka valuta je u utorak dotakla dno spustivši se 14 lira prema dolaru, nakon što je Erdoan ponovo stao u odbranu ekonomske politike i pošto je dolar krenuo da raste nakon najave predsjednika FED-a Džeroma Paulea o monetarnom zatezanju.\nLira je ove godine izgubila 47 posto vrijednosti, pri čemu je samo u novembru zabilježila gubitak od oko 30 procenata, što je ubrzalo "topljenje" zarada i ušteđevine Turaka i pojačalo pritisak na budžete domaćinstava.\nPo peti put tokom manje od dvije nedjelje, Erdoan je sinoć branio ublažavanje monetarne politike koje je većina ekonomista nazvala nepromišljenim potezom. On je, u intervjuu na državnoj televiziji, rekao da "nema odustajanja" od nove politike.\n"Vidjećemo da će kamatne stope znatno pasti i da će doći do poboljšanja deviznih kurseva uoči izbora", rekao je Erdoan, navodi Rojters i podsjeća da izbori treba da se održe najkasnije do sredine 2023. godine.\nStrateg za investicije u kompaniji Olsprings Global Investments Brajan Džejkobson, smatra da je "opasan eksperiment koji Erdoan pokušava da izvede".\n"Uvozne cijene će vjerovatno porasti kako lira pada, što će pogoršati inflaciju. Strah bi mogao da otjera strane investicije, što bi otežalo finansiranje rasta", kaže Džejkobson, dodajući da će cijena tzv. kreditnog svopa od neizvršenja povećati rizik od neizmirivanja dužničkih obaveza.\nCentralna banka Turske je od septembra smanjila referentnu kamatu za 400 baznih poena na 15 posto uprkos inflaciji koja je blizu 20 procenata. Očekuje se da će u decembru ponovo sniziti referentnu stopu.\nNovi rekord na srpskoj pruzi - voz dostigao 201,5 km/h\nBrnabić: Tačka na Rio Tinto nema veze sa Ðokovicem\nRS opet vlasnik 8.000 hektara, mali proizvođači dobiće po dio\nPoslodavci iz RS i FBiH: Negativna politička retorika šteti privredi\nRio Tinto: Zabrinuti smo zbog izjava predstavnika Vlade Srbije


Prodaja počinje početkom avgusta\nNajveći adut kineskih mobilnih kompanija u odnosu na poznatije kompanije poput Applea, Samsunga, Sonyja i drugih jest cijena te su kineski telefoni koji dolaze sa sličnim hardverom često puno jeftiniji u odnosu na iPhone, Galaxyje i druge slične modele, prenosi The Verge.\nKompanija ZTE jučer je predstavila svoj novi phablet ZMax Pro koji će korisnike privući upravo cijenom – ovaj uređaj namijenjen je korisnicima mobilnog operatera Metro PCS, a oni koji se odluče na kupovinu ovog uređaja sa 6 inčnim ekranom za njega će trebati izdvojiti 99 dolara. Telefon pokreće Snapdragon 617 procesor, ima 2GB RAM-a, USB Type C priključak te ima mogućnost brzog punjenja baterije kapaciteta 3,400 mAh.\nDolazi sa stražnjom kamerom rezolucije 13MP, s prednje strane nalazi se 5MP kamera za selfije, a treba izdvojiti i 32GB memorije koji se mogu dodatno proširiti putem utora za memorijske kartice. 'Druge će kompanije teško postići ovakvu razinu kvalitete po cijeni od 99 dolara', komentirao je prilikom predstavljanja ZMAxa Pro izvršni direktor ZTE-ove sjevernoameričke divizije Lixin Cheng.\nOvaj telefon u SAD-u je moguće prednaručiti već danas, dok njegova službena prodaja počinje početkom avgusta.


Evroliga Архиве - Страница 8 од 12 - MAX SPORT\nKAKVA ČAST: Crveno-beli imaju NAJBOLJEG košarkaša u Evropi!\nдецембар 20, 2018 - by hotsport.rs\nCentar je sa 18 poena i 14 skokova bio najbolji u ovom kolu elitnog takmićenja. Olimpijakos je sa 69:60 porazio Barselonu a bitan faktor bio je upravo Nikola Milutinov. Pored …\nRASTURANJE: Budućnost NE ZNA gde JE!\nNovi veoma, veoma težak poraz ekipe Aleksandra Džikića I pored tri velike pobede u Morači, Budućnost u gostima ne može da dobije nikoga. Ovoga puta, poražena je u Turskoj rezultatom …\nBERTOMEU OŠTAR: POMENUO je ČAK i Zvezdu!\nNa udaru Bertomeua je bio i Kirlilenko Đordi Bertomeu, prvi čovek Evrolige, dao je opširan intervju za ruske medije u kom je govorio i o Crvenoj zvezdi! Takođe, Bertomeu je …


Sindikat obrazovanja traži da se obustavi nastava u Sarajevu – Školski.ba\nSamostalni sindikat osnovnog obrazovanja i odgoja FBiH - Kantonalni odbor Kantona Sarajevo ponovo je uputio zahtjev Vladi i i Ministarstvu za obrazovanje, nauku i mlade KS da se obustavi nastava u školama.\n– U skladu sa Zakonom o radu, Zakonom o osnovnom odgoju i obrazovanju KS i Kolektivnom ugovoru za djelatnosti predškolskog odgoja i obrazovanja, upućujemo ponovni zahtjev da poduzmete aktivnosti iz svoje nadležnosti s ciljem zaštite života i zdravlja radnika, djece u vrtićima i učenika u osnovnim školama na području KS. U posljednje dvije sedmice saopćenja i uputstva krznih štabova, izjave najodgovornijih ljudi u sektoru zdravstva i podaci o velikom broju odsustva sa nastave, potvrđuju opravdanost našeg zahtjeva da se donese odluka o obustavi nastave u školama i značajnija promjena procesa rada u vrtića na području KS, stoji u zahtjevu.\nSindikat poziva radnike u djelatnostima predškolskog odgoja i osnovnog odgoja i obrazovanja u KS, koji imaju zdravstvenih problema, da uopće ne dolaze na posao te da o tome telefonskim putem obavezno obavijeste direktora, inspekciju rada i doktora porodične medicine.\nZahtjev za obustavu nastave upućivan je i u februaru.


PRIMENA ZAKONA O JAVNIM PREDUZEĆIMA I ZAKONA O JAVNOJ SVOJINI\nPrimena Zakona o javnim preduzećima ("Sl. glasnik RS", br. 119/2012) i primena Zakona o javnoj svojini ("Sl. glasnik RS", br. 72/2011), u javnim preduzećima osnovanim od strane lokalne samouprave, odnosno direkcijama za izgradnju kao indirektnih korisnika budžetskih sredstava i javnim preduzećima za stambene usluge, bila je tema rasprave Predsedništva Grupacije za održavanje stanova i uređenje gradskog Građevinskog zemljišta Privredne komore Srbije.\nUčestvujući u radu skupa Radovan Medić iz Mininistarstva finansija i privrede Vlade Srbije izneo je šta je novo u Zakonu o javnim preduzećima, ukazao je na ukidanje upravnih odbora i uvođenje nadzornih odbora. Između ostalog on je govorio i o pravima osnivača javnih preduzeća, zatim i o godišnjim, srednjoročnim i dugoročnim planovima i poslovima. Medić je ukazao i da se očekuje donošenje pratećih akata u ovoj oblasti. Saša Novaković iz Ministarstva finansija i privrede prisutnima je govorio o Zakonu o javnoj svojini, a ukazao je i na različitosti kada je u pitanju imovina i kapital. Za prisutne je bilo posebno zanimljivo pitanje svojine javnih preduzeća.\nPredsednik Poslovnog udruženja javnih preduzeća za stambene usluge i gradjevinsko zemljište Ljiljana Životić Živanović je ukazala na probleme u fuznkcionisanju javnih preduzeća na terenu. Prema njenom mišljenju poseban problem u lokalnim samoupravama predstavlja izbor članova nadzornih odbora po određenoj sturkturi i kvalifikaciji. Ona je ukazala i na postojanje previše papirologije u životu i propisima kada su u pitanju ove oblasti, a posebno je naglasila da se zbog toga nebavimo suštinskim problemima u ovoj oblasti. Prema mišljenju Ljiljane Životić Živanović tema javnih preduzeća biće veoma česta raѕsprava narednih meseci u skupštinskim klupama.\nSekretar Udruženja za komunalne delatnosti Privredne komore Srbije Branimir Ljumović podvukao je, da je teško u svim mestima i svim javnim preduzećima u realnom životu ispuniti propisane uslove za članove nadzornih odbora. On je ukazao na činjenicu da je potrebno i definisati pojmove imovine i kapitala, zatim je predložio i da se dorade i preciziraju prateći propisi, na osnovu onog što se traži iz života, odnosno prakse. Ljumović je, između ostalog, ukazao na problem, kako upravljati na lokalnom nivou sa objektima koje su izgradili građani sopstvenim sredstvima, odnosno samodoprinosom. Prema mišljenju Ljumovića to će predstavljati ozbiljan problem, sve dok se ne pronađe pravo rešenje. Mnogi problemi posledica su stanja što se propisi donose bez prethodno usvojene strategije, kada su u pitanju javna komunalna preduzeća.\nUčesnici sednice upoznati su i sa Platformom održavanja stambenih zgrada u etažnom vlasništvu, usvojene od strane Predsdništva Stalne konferencije gradova i opština Srbije i sa odredbama Uredbe o standardima i normativima za planiranje, projektovanje, gradjenje i uslovima za korišćenje i održavanje stanova za socijalno stanovanje. U analizi je istaknuto da je sadašnji način upravljanja i održavanja zgrada u etažnoj svojini (posebno stambenih) neodrživ i da progresivno doprinosi propadanju u celini najvrednijeg kapitala pojedinaca, odnosno države (sve nepokretnosti u etažnoj svojini). Na taj način se direktno ugrožavaju životi i zdravlje građana i prevremeno amortizuju nepokretnosti. Inače, kako je istakanuto, po svom osnovnom zakonu, lokalna samouprava je odgovorna za dobro funkcionisanje propisa koji se tiču upravljanja i održavanja stambenih zgrada. Rezultati dosadašnje prakse koju definiše specijalizovana regulativa, od 1995. godine, su poražavajući, odnosno lokalne samouprave nisu u stanju da realizuju obaveze iz svoje nadležnosti, koje su im dodeljene ovom regulativom.\nImajući u vidu lokalni karakter i probleme, ali i njegove izuzetne razmere, kao i njegovo progresivno povećanje i usložnjavanje, Stalna konferencija gradova i opština predlaže realizaciju prvog nužnog koraka, a to je priprema strateškog dokumenta - Platforme kojom će se oceniti aktuelno stanje, napraviti inventar postojećih inicijativa, definisati problemi i dugoročni ciljevi, a zatim pripremiti program mera iz oblasti zakonodavstva, uspostavljanja novih i jačanja postojećih institucionalnih kapaciteta, edukacije gradjanstva, realizacije pilot aktivnosti i postupnog uvođenja sistemskih promena.\nIzvor: Vebsajt Privredne komore Srbije, 21.4.2013.


REFORMA KRIVIČNOG ZAKONODAVSTVA: UDRUżENJE JAVNIH TUżILACA I ZAMENIKA JAVNIH TUżILACA SMATRA DA BI TREBALO IZMENITI PROTIVREčAN ODNOS TUżILACA I POLICIJE U ISTRAZI, KROZ UVOđENJE ISLEDNIKA, ODNOSNO ISTRAżITELJA, SLUżBENIH LICA SA POLICIJSKIM OVLAšćENJIMA KOJA SU U SASTAVU JAVNOG TUżILAšTVA I KOJA POSTUPAJU PO NALOGU TUżIOCA\nIzmene Zakonika o krivičnom postupku ("Sl. glasnik RS", br. 72/2011, 101/2011, 121/2012, 32/2013, 45/2013 i 55/2014 - dalje: ZKP) mogle bi da promene sadašnji protivrečan i paradoksalan odnos tužilaca i policije u istrazi, ukoliko bi se predvidelo da pojedini delovi policije budu sastavni deo tužilaštva, izjavio je predsednik Udruženja javnih tužilaca i zamenika javnih tužilaca, Goran Ilić.\nIlić je rekao da bi taj odnos mogao da promeni time što bi se predvidelo postojanje islednika, odnosno istražitelja, službenih lica sa policijskim ovlašćenjima koja su u sastavu javnog tužilaštva i koja postupaju po nalogu tužioca.\nIlić je naveo da po ZKP-u, usvojenom pre dve godine, a kojim je uvedena tužilačka istraga, tužilastvo ima neku vrstu formalnog uticaja na policiju, ali da je u suštinskom smislu odnos tužilaca i policije u priličnoj meri protivrečan.\nKako je Ilić rekao, sa jedne strane, tužilac je nadređen policiji kada je u pitanju pronalaženje učinilaca krivičnih dela, odnosno otkrivanje krivičnih dela, ali sa druge strane za svoj rad policija ne odgovara tužiocu već starešinama unutar policije.\n"Taj paradoks koji je svojstven i nekim drugim sistemima može da dovede ili dovodi do toga da u politički osetljivim predmetima ili u složenim predmetima policija "otkaže poslušnost" javnom tužiocu i postupama po nalozima stratešine unutar policije", rekao je Ilić na konferenciji "Unapređenje Zakonika o krivičnom postupku", koju je Udruženje javnih tužilaca i zamenika javnih tužilaca organizovalo u saradnji sa Misijom OEBS.\nI praksa i teorija, kako je Ilić naveo, ujedinjeni su u tome da bi trebalo promeniti ZKP, ali ne postoji saglasnost o tome koje promene bi trebalo da se dese.\n"Neki smatraju da ne bi trebalo odustati od koncepta, ideje koju promoviše novi ZKP, dok drugi ne tako malobrojni tvrde da bi trebalo poptuno izmeniti zakonik i doneti novi", kaže Ilić.\nPredsednica Udruženja sudija Srbije, Dragana Boljević, izrazila je nadu i očekivanje da će što pre biti otklonjeni problemi koji su se javili u dvogodišnjoj pirmeni ZKP-a.\nBoljević je rekla da su nažalost i ZKP kao i mnogi drugi zakoni doneti u "stanju stalne reforme" pravosuđa koja je počela 2000. godine i nema nagoveštaja da će se završiti, da su česte promene tih propisa i istakla da zakone treba pažljivije menjati i uz konsenzus struke.\nStanje stalne promene zakona, kaže Bojević, u stvari je vanredno stanje za pravosuđe, a šire i važnije pitanje, kako je navela, jeste pitanje napuštanja načala materijalne istine i jedne razumno aktivne uloge suda i u krivičnom i u parničnom postupku.\nOna je rekla da su oba postupka praktično predata u ruke stranaka, navodeći da će stranka dobrostojeća da plati advokate, detektive i veštake biti u boljoj poziciji da uspe u sporu nezavisno od toga da li je suštinski u pravu.\n"Takva stanka će na zakonit način, na primer boljom žalbom doći do povoljnije odluke od stranke čiji je advokat sačinio lošiju žalbu, tako da ćemo u istoj pravnoj situaciji imati različite sudske odluke", rekla je Boljević.\nOna je navela da takav sistem neminovno rađa sumnju ne samo u stručnost i pravničnost tužilaštva i suda već i u njihovu moguću pristrasnost ili čak i u korumpiranost, ističući da dobrog pravosuđa nema bez poverenja građana.\nZaštitinik građana, Saša Janković, rekao je da su tužioci stručni ali da nažalost nije siguran da i pravni okvir prati zahteve koji se postavljaju pred tužilaštvom.\n"Ako bih birao da li će protiv mene istragu da vodi tužilac ili neki šef u policiji radije bi se opredelio za tužioca, računajući na viši stepen i stručnosti i integriteta", rekao je Janković i naveo da tako snažna uloga tužilaca zahteva odgovarajuće garancije samostalnosti koje su neophodne.\nJanković je izrazio bojazan da će zbog materijalnog stanja građana i nepostojanja Zakona o besplatnoj pravnoj pomoći, građani lošijeg materijalnog stanja osetiti oštriju i dužu oštricu pravde od građana boljeg imovinskog stanja koji se ozbiljnije ogreše o krivične propise.\nŠef delegacije EU u Srbiji, Majkl Davenport, rekao je da je nezavisno i nepristrasno pravosuđe pravi garant osnovnih ljudskih prava, navodeći da je modernizacija krivične procedure dobrodošla za poboljšanje borbe protiv kriminala, ali da se pritom mora voditi računa o zaštiti prava u krivičnom postupku.\n"Veoma je važno da ovaj balans bude vodeći princip. Očigledno je da to nije lak zadatak", rekao je Daveport.\nIzvor: Vebsajt RTS, 04.11.2015.


Nemac se trenutno nalazi na trećoj poziciji najbržeg cirkusa na svetu, tako da je odlučio upotpunosti da se fokusira na ovu sezonu, dok će o svojoj budućnosti razmišaljti kasnije.\n“Ovo je sada vrlo bitan period za mene, jer istinski želim da odbranim titulu zarađenu prošle godine. Ova godina će biti vrlo teška za takav uspeh, ali se trudim”, naveo je Fetel.\nOn je takođe istakao da će sa Markom Veberom pokušati da uzme titulu konstruktora.\n“Mark i ja ćemo dati sve od sebe da osvojimo titulu za tim, jer obojica 'guramo' vrlo dobro, mada on malo bolje ove sezone. Za mene je trenutno veliki zahvat da individualno to učinim, ali ništa nije nemoguće”, zaključio je Fetel.


„Knott“ otvorio novu fabriku u Bečeju › Made-in-Germany.rs\nJuče je u Bečeju otvoren novi fabrički pogon nemačko-mađarske kompanije “Knott Autoflex Yug” za proizvodnju delova za autoprikolice, površine 9.500 kvadrata, a vredan 1,3 miliona eura, u kojem će posla biti za 150 radnika.\nPreduzeće “Knott Autoflex Yug” za proizvodnju karoserija za motorna vozila, prikolice i poluprikolice, osnovano je još 2003. godine, a više od 90 posto svoje proizvodnje plasira u inostranstvo, u zemlje EU, Izrael, Rusiju, Tursku i SAD, prenose srpski mediji.\nU junu prošle godine kompanija je kupila staru fabričku halu od bečejskog „Fadipa“ i posle rekonstrukcije, koja je trajala od avgusta do decembra, u njoj je otvoren novi proizvodni pogon. Inače, za razliku od drugih investitora, Knott nije koristio subvencije Vlade Srbije za zapošljavanje radnika.\nKnott grupacija u Bečeju posluje preko tri firme: “Motorflex Remont”, “Knott Autoflex Yug” i “Autoflex livnica”. Proizvodni pogoni sve tri firme prostiru se na ukupno 23.000 kvadratnih metara, a u njima radi 570 radnika.\nDosadašnja ukupna investicija ove grupacije u Srbiji iznosi 15,5 miliona eura, od čega 10,3 miliona eura u Autoflex. U prošloj godini Autoflex je ostvario promet od 24,5 miliona eura, dok je promet sve tri firme zajedno dostigao nivo od 33,47 miliona eura.\nSedište grupacije Knott je u nemačkom gradu Egštatu, a filijale, odnosno njene ćerke firme, nalaze se u više evropskih zemalja, kao i u Sjedinjenim Američkim Državama. U Srbiji su prisutni od 2003. godine, kada su počeli sa proizvodnjom blatobrana, a proizvodni program je kasnije proširen novim proizvodima.\nOd MiG na 03/02/2017 / Auto industrija, Investicije, Proizvodnja, Tržište rada / Ostavite komentar


Viva Vox u polufinalu austrijskog takmičenja za horove\nHor Viva Voks iz Srbije plasirao se u polufinale tamičenja za horove u produkciji austrijskog Javnog servisa ORF, saopštio je danas taj hor.\nViva Voks je jedini hor van nemačkog govornog područja koji se plasirao u polufinale talent-šoua za horove i pevačke sastave „Velika šansa za horove“.\nNa prvom nastupu Viva Voks izveo je svoju obradu pesme „Du hast“ benda Ramštajn.\nHor iz Zemuna dobio je maksimalni broj glasova žirija koji čine pevač i koreograf Rameš Nair, nemački glumac, komičar i voditelj Oliver Poher, soul-pevačica Doreta Kartel i glumica Misi Mej.\n„Pre nekoliko meseci dobili smo poziv od organizatora sa ORF-a i ideja nam se svidela. Ovo je bila sjajna prilika da se nakon našeg koncerta 2012. u Beču još jednom pojavimo pred austrijskom publikom. Ostaje nam samo da nastavimo da vežbamo i pripremimo još bolji nastup za sledeću emisiju“, rekli su u horu.\nPrvo polufinale, u kojem nastupa Viva Voks, na programu je 11. novembra.


“Social Impact Award”\nVesti Glasanje zajednice za izbor najboljeg projekta u okviru konkursa “Social Impact Award”\nKonkurs za Nagradu za društveno preduzetništvo (Social Impact Award) ulazi u završnu fazu. U periodu od 11. do 24. maja, svi zainteresovani da glasaju za najbolje projekte, mogu to učiniti on-lajn preko veb sajta www.socialimpactaward.rs gde se može naći i više informacija o projektima. Najveće evropsko takmičenje posvećeno studentima kojim se promoviše društveno preduzetništvo ove godine se prvi put održava u Srbiji. Posle 33 radionice koje su održane širom zemlje, uvodnu obuku o društvenom preduzetništvu je prošlo 400 mladih. Na osnovu ocena stručnog žirija, u uži izbor je ušlo deset projekata, a nagradu će dobiti najbolja tri.\nSvi projekti koji su ušli u uži izbor takmičenja imaju potencijal da ostvare pozitivan i direktan uticaj na društveno okruženje. Među predloženim idejama su programi namenjeni mladima, starima i ugroženim grupama, kao što su: kreativni muzički časovi za rani razvoj dece, pomoć u pripremi talentovanih učenika za takmičenja iz matematike, osnove kompjuterskog programiranja za decu, rekreativni studio za gojaznu decu i adolescente, zapošljavanje mladih žena na pravljenju eko jastuka, pružanje pomoći starima putem servisa na biciklima, android aplikacija za zakazivanje pregleda u zdravstvenim ustanovama, inkluzija slepih ljudi u društvenu zajednicu kroz rad u salonu za masažu.\nTri najbolja projekta će biti nagrađena sa 3.000 evra početnog kapitala za realizaciju svojih ideja. Pored toga, učestovaće na međunarodnim konferencijama, kao i u mentorskom programu koji se sprovodi uz podršku eksperata iz različitih oblasti.\nPobednici će biti odabrani na osnovu sabiranja glasova zajednice i žirija, a nagrade za tri najbolja projekta će biti dodeljene na svečanoj ceremoniji 28. maja 2015. godine u Beogradu.\nKonkurs za Nagradu za društveno preduzetništvo u Srbiji organizuje udruženje Razlivalište, uz lokalnu podršku Impact HUB-a Beograd, kompanije Coca-Cola Hellenic Srbija i Erste Banke, dok je ERSTE Fondacija višegodišnji partner ovog projekta u regionu. Cilj je podizanje svesti mladih o značaju društvenog preduzetništva, ali i pružanje podrške da se oprobaju i opstanu u preduzetničkim vodama.\nTagged :Coca-Cola Hellenic Srbija, Erste Bank, ERSTE Fondacija, impact hub, SIA, Social Impact Award\nprev Start Srbija – Znam da možemo\nnext Nagrađujemo vas sa 1×2 karte za predstavu „Nevidljivi spomenici”


Novi optimizam: Mora da se pojavi ekološki Karađorđe - NOVA portal\nDruštvo Autor:Danilo Savić02. sep. 202022:53 > 23:31\nAleksandar Jovanović Ćuta iz pokrata "Odbranimo reke Stare planine" rekao je na tribini "Ekologija- Zeleno i crno" u Šapcu u organizovaciji Novog optimizma, da je potrebno da se pojavi novi "ekološki Karađorđe" koji će da povede pobunu protiv nagomilanih ekoloških problema koji postoje u Srbiji.\nJovanović je naglasio da građani moraju da naviknu da se bore za svoje zahteve i da ne smeju da prezaju od upotrebe svih sredstava kako bi ostvarili ciljeve, kao i da se Srbija nalazi pred ekološkim ustankom.\n„Ako ministar Trivan ne želi da vas primi, vi ga sačekate na nekom skupu i on vas primi. Stvar je jednostavna. Svaki gradonačelnik ima obavezu da vas primi. Ne moramo valjda u našoj zemlji da dokazujemo da građani imaju prava da brinu o svojim problemima. Lično smatram da je potrebno da ustanu i struka i motika, jer su ovi nagomilani problemi postali stvar ljudskog dostojanstva i poštovanja“, rekao je Jovanović na tribini.\nAleksandar Jovanović Ćuta Foto: Novi Optimizam/Promo\nNapomenuo je da se pobune građana vide širom zemlje i da je ona u Rakiti pravi primer toga.\n„Ako je sve ovo naše, hajde da to branimo i čuvamo. Mi smo ispred inicijative ‘Odbranimo reke Stare planine’ za šest meseci obišli svaku kuću na Staroj planini, bili smo u svakom selu koje nestaje da kažemo građanima šta da očekuju u narednom periodu. Nije bitno koliko nas je, čak i kada nas je dvoje možemo da uradimo nešto“, zaključio je Jovanović.\nNa tribini, pored Jovanovića, govornici su bili arhitekta Dragoljub Bakić, Nikola Kolja Krstić, osnivač pokreta „Tvrđava“, Irena Živković, aktivistkinja iz Bora, Dušan Kokot, predsednik pokreta „Građanski preokret“ iz Zrenjanina, Dragana Arsić, iz pokreta „Odbranimo šume Fruške gore“ i Zvezdan Kalmar iz CEKOR-a. Moderator tribine bila je Bojana Selaković.\nArhitekta Dragoljub Bakić rekao je da je od izuzetnog značaja što građani imaju priliku da razgovaraju sa svojim gradonačelnikom, kao što je to slučaj večeras u Šapcu.\nDragoljub Bakić Foto: Novi Optimizam/Promo\n„Zamislite u Beogradu da gradonačelnik sedi pored Save, kao mi ovde u Šapcu što sedimo i da razgovara o problemima građana. Pa u Beogradu ne možete ni da priđete Savi“, rekao je Bakić.\nNikola Kolja Krstić iz smederevskog pokreta „Tvrđava“ rekao je da je u tom gradu prvi put u istoriji vidljiv problem ekoloških izbeglica, budući da građani napuštaju grad u strahu za svoje zdravlje.\nNikola Kolja Krstić Foto: Novi Optimizam/Promo\n„Svi su mogli da vide prašinu koja je bila svugde po Smederevu, za koju su rekli da je prašina od rude, iako i dalje ne znamo šta je uzrok. Svakako, ako je ruda uzrok toga, onda je to kancerogeno i prilično opasno. Imamo podatak da je u Smederevu i okolini bolest karcinoma povećana za čitavih 265%. Žalili smo se Savetu Evrope, ali ako to nije bude dovoljno, doći će i do radikalizacije“, zaključio je Krstić.\nDušan Kokot, osnivač Građanskog preokreta iz Zranjanina rekao je da grad već 20 godina ima problem sa vodom, a od skoro i sa kanalizacijom i rekom.\n„Nama su generacije odrasle, a da nisu znale čemu služi slavina. Pored reka, imamo problem i sa otpadom koje firme skladište, pa izbacuju u kanalizaciju, zbog čega ceo grad smrdi. U našem gradu smrdi na više mesta, pa je zato i nastala parola „Nek smradovi odu“, rekao je Kokot.\nDušan Kokot Foto: Novi Optimizam/Promo\nGuta JovanovićNovi optimizamOdbranimo reke Stare planineŠabac


Uslovi korišćenja - Gournet\nPoslednja izmena 08.03.2017.\nPosetom sajta www.gournet.co prihvatate uslove korišćenja navedene u daljem tekstu. Molimo Vas da ih pažljivo pročitate i upoznate se pravilima istih, jer bilo kakvo korišćenje ovog Internet sajta podrazumeva Vaše prihvatanje uslova i pravila korišćenja navedenih u ovom dokumentu. Gournet tim zadržava pravo da izvrši delimične ili potpune promene sajta ili opštih uslova upotrebe, bez prethodne najave. Stoga, molimo Vas da sledeći put kada posetite naš sajt, ponovo proverite uslove kako biste bili upoznati sa eventualnim promenama do kojih je došlo.\nSav materijal, pod koji spadaju informacije u vidu teksta i slike, i koji je objavljen na ovom sajtu je u vlasništvu Gournet tima. Ništa sadržano na ovoj stranici se ne može tumačiti kao dozvola za korišćenje bilo kog žiga koji je prikazan na ovom sajtu. Korišćenje sajta podrazumeva pretraživanje sajta, štampanje sadržaja njegove stranice ili čuvanje u elektronskom obliku i pristup i korišćenje sadržaja koji se nalaze na sajtu, pod uslovom da sva autorska prava i zaštitni žig Gournet tima budu sačuvani. Korišćenje bilo kojeg dela ovog sajta u komercijalne svrhe ili njegovo uklapanje u bilo koju drugu publikaciju ili stranicu je strogo zabranjeno.\nGournet tim je prikazao detaljne informacije koje se nalaze na ovom sajtu koristeći originalne izvore, i neprestalno nastoji da proširi i ažurira te informacije. Informacije na ovom sajtu namenjene su isključivo predstavljanju ugostiteljskih objekata i njihovih usluga. Gournet tim ne daje garanciju kompletnosti, pouzdanosti, blagovremenosti ili tačnosti informacija na ovom sajtu, bilo izričito ili prećutno. Gournet tim nema obavezu održavanja materijala i usluga dostupnih na ovom sajtu, niti dostavljanja povezanih ispravki ili dopuna. Stoga Vam preporučujemo da proverite svaku informaciju koju dobijete putem ovog sajta pre nego što je upotrebite u bilo kom obliku. Ukoliko su Vam potrebni bilo kakvi saveti ili instrukcije u vezi sa našim uslugama, molimo Vas da nam se direktno obratite.\nPristupanjem ovom sajtu, korisnici ovog sajta izjavljuju da su saglasni s činjenicom da koriste pristup ovom sajtu i njegovom sadržaju na sopstveni rizik. Ni Gournet tim, niti treće strane koje učestvuju u pisanju, produkciji ili prenošenju ovog sajta ne mogu biti odgovorni za bilo kakvu direktnu, slučajnu, posledičnu, indirektnu ili bilo kakvu drugu štetu, troškove, gubitke ili povrede koje nastanu kao rezultat pristupa ili nemogućnosti pristupa ovom sajtu, te korišćenja ili nemogućnosti korišćenja ovog sajta, ili kao rezultat činjenice da ste se oslonili na informacije date na ovom sajtu. Takođe, Gournet tim ne prihvata odgovornost za bilo koji gubitak prouzrokovan virusima koji mogu zaraziti Vaš uređaj ili bilo koju drugu imovinu kroz upotrebu ovog sajta. Ukoliko odlučite da koristite ovaj sajt, činite to na sopstvenu odgovornost. Prenošenjem ili prijemom informacija sa ovog sajta ne zasniva se poslovni odnos između Vas i Gournet tima, te niko od korisnika ovog sajta ne treba da postupa, niti da se uzdrži od postupanja, na osnovu bilo koje informacije na ovom sajtu. Slanje poruka putem forme za kontaktiranje ni u kom smislu ne obavezuje Gournet tim na zasnivanje poslovnog odnosa sa bilo kojim korisnikom ovog sajta.\nKorisnik ovog sajta je u potpunosti odgovoran za sadržaj i tačnost informacija koje objavljuje na ovom sajtu kao i za nekršenje prava bilo koje treće strane na koju se eventualno odnose te informacije. Korisnik samim slanjem informacija na sajt daje svoj pristanak Gournet timu da iste objavi, kao i da iste koristi u poslovne svrhe, uključujući ali ne ograničavajući se na reprodukciju, razvoj, reklamiranje, prodaju i marketing, bez ikakvog ograničenja i bez ikakve naknade korisniku, sa napomenom da se stav oko naknade može promeniti u budućnosti.\nDostavljanjem informacija korisnik daje garanciju da poseduje vlasnička prava nad poslatim informacijama i materijalom, i da ima pravo, odnosno pristanak za postavljanje informacija, odnosno materijala, te da korišćenje istih od strane Gournet tima neće povrediti prava treće strane. Gournet tim ni u kom slučaju nije u obavezi da objavi ili koristi dostavljene informacije ili materijal. Prilikom korišćenja sajta i bilo kojih informacija ili materijala koji se nalaze na istom, korisnik je u obavezi da postupa u skladu sa svim primenjivim propisima.\nKorišćenjem ovog sajta, saglasni ste da je za bilo kakvo pravno potraživanje ili utuženja vezano za ovaj sajt ili njegovu upotrebu merodavno pravo Republike Srbije, a nadležan stvarno nadležni sud u Beogradu.


Ministarka pozvala Japance da ulažu i južno od Beograda - biznis24.rs\nNavela je da je u tom delu Srbije obezbeđena neophodna infrastruktura, auto-put, aerodromi u Nišu i Kraljevu, ali i obrazovana radna snaga i mreža srednjih stručnih škola.\tMinistarka privrede Srbije Anđelka Atanasković pozvala je danas japanske investitore da razmotre mogućnost ulaganja u centralnoj i južnoj Srbiji.\nAtanasković se u razgovoru sa ambasadorom Japana u Srbiji Takahiko Kacumatom saglasila da su bilateralni odnosi dve zemlje tradicionalno dobri i prijateljski, ali da postoji obostrani interes za njihovo intenziviranje.\n“Kompanije poput Tojote ili Nideka vodeći su brendovi u svojim oblastima, a izabrali su Srbiju za ulaganja upravo zbog njenog geostrateškog položaja jer predstavlja most ka EU, ali i zbog prijateljskih odnosa i gostoprimstva koje Srbija gaji prema Japanu“, rekao je Kacumata.\nNavodeći da je u ovom trenutku fokus japanskih investicija bio na severu Srbije, izrazio je nadu da će oni početi da ulažu i u ostalim delovima kada se upoznaju sa potencijalima, posebno imajući u vidu saobraćajno povezivanje regiona Zapadnog Balkana izgradnjom autoputeva.\tFoto: Beta/Ministarstvo privrede\n„Anđelka · aerodromi · Atanasković · autoput · Centralnoj · danas · delu · infrastruktura · investitore · japanske · Južnoj · Kraljevu · mogućnost · mreža · navela · neophodna · nisu · obezbeđena · obrazovana · pozvala · privrede · radna · razmotre · škola Ministarka · snaga · Srbije · srednjih · stručnih · ulaganja\nArhitekte: Šuma u Košutnjaku mogla bi da postane trava na krovu ...\nThe Witcher 3 besplatno dostupan: Proverite ovde da li ispunjavate ...\nInđija: Ambasadori posetili prvu koloniju veza i zlatoveza\nU zrenjaninskoj bolnici trenutno na lečenju 62 kovid pacijenta


"Pepsi" otpušta 8.700 radnika, ali ulaže u oglašavanje - Marketing Mreža\n„Pepsi“ otpušta 8.700 radnika, ali ulaže u oglašavanje\nSVET – Kompanija „Pepsi“ saopštila je danas da će ukinuti oko 8.700 radnih mesta širom sveta da bi ostvarila uštedu i investitorima omogućila veću zaradu.\nOtkazi su deo novog trogodišnjeg programa za podsticanje produktivnosti, od kog se očekuje da će, kroz smanjenje troškova, kompaniji doneti 1,5 milijardi dolara, prenela je agencija AFP. „Program uključuje smanjenje radne snage za oko 8.700 radnika u 30 zemalja, što je oko tri odsto globalne radne snage kompanije“, naveo je „Pepsi“.\n„Program za podsticanje produktivnosti ojačaće konkurentnost preduzeća i pružiće nam izvor finansiranja za buduće inicijative u vezi sa proizvodnim markama i inovacijama“, ukazala je kompanija. „Pepsi“ je dodao da će istovremeno uložiti 500 do 600 miliona dolara u oglašavanje i marketing širom sveta, uz poseban osvrt na tržište Severne Amerike.


Tanjug 27. jula 2021. 12:35\nJUŽNO-SAHALINSK – Od početka godine, skoro 10.900 požara progutalo je 4,5 miliona hektara ruskih šuma, izjavio je danas ruski ministar prirodnih resursa Aleksandar Kozlov.\nPrema njegovim rečima, u poređenju sa prošlom godinom, broj požara je manji za 4 odsto, a površine koju su zahvatili za 17 odsto.\n„Ovde nije ključna količina spaljenog drveta, već teritorija na kojoj su zabeležene nenormalne temperature“, rekao je Kozlov na sastanku posvećenom ublažavanju posledica požara na ruskom Dalekom istoku, koji je u Južno-Sahalinsku sazvao je premijer Mihail Mišustin.\nOn je dodao da je ove godine velika savezna vatrogasna grupa „bez presedana“ raspoređena u Jakutiji, oblasti u Sibiru, i zahvaljujući tome uspešno je ugašeno četiri puta više požara nego tokom cele 2020. godine, dodao je ministar.\nKozlov je rekao da se u poslednje vreme požari u Rusiji pomeraju severno od polarnog kruga, do udaljenih i nepristupačnih arktičkih regiona, zbog čega se formira međuregionalni vatrogasni centar za brzi odgovor u tim oblastima, koji ce biti na aerodromu Čeremšanka u Krasnojarskoj oblasti.


Maj 08, 2021 19:15\nNa današnji dan, 1945. godine, bezuslovnom kapitulacijom Nemačke završio se Drugi svetski rat u Evropi, a tim povodom nemačka kancelarka Angela Merkel poručila je da je "trajna odgovornost" Nemačke da se održi sećanje na milione ljudi koji su izgubili život tokom godina "nacionalsocijalističke tiranije".\nMerkel je, kako je preneo portparol nemačke vlade Štefen Zajbert na Tviteru, istakla da je 8. maj 1945. godine bio "dan oslobođenja", koji je značio kraj nacisticke diktature i "sloma civilizacije koji je bila Šoa" (holokaustst).\n"Ostaje naša trajna odgovornost da održavamo sećanje na milione ljudi koji su izgubili život tokom godina nacionalsocijalisticke tiranije", naveo je Zajbert da je rekla Merkel.\nNemački ministar spoljnih poslova Hajko Mas zahvalio je milionima ljudi koji su, kako je istakao, rizikovali život i žrtvovali se da bi svet oslobodili od fašizma, ali je istakao da je fašizam i danas prisutan.\n"Nažalost, ideja fašizma još uvek nije u potpunosti iskorenjena", naveo je Mas na Tviteru.\nNemački državni ministar za Evropu Mihael Rot založio se za otvaranje memorijalnog centra u Berlinu, gde će se negovati sećanje na sve žrtve nacionalsocijalisticke okupacije.\n"Takvo mesto odavno je trebalo da postoji", ocenio je Rot u komentaru za portal t-onlajn, a prenosi Dojče vele.\nPredsednik Nemacke Frank-Valter Štajnmajer uručio je u petak ordenje građanima koji se zalažu za sećanje na preriod nacizma i koji se bore protiv rasizama i pozvao Nemce da se neprestano suočavaju sa Holokaustom i nacističkom diktaturom.\n"Bez tog mukotrpnog i bolnog procesa bilo bi nezamislivo 'demokratsko' samopouzdanje naše zemlje", naveo je Štajnmajer.\nUpozorio je i da bi povratak u stanje represije bio "fatalan i pogrešan put", prenosi Dojče vele.\n"Snagu i samopouzdanje ne stičemo ćutanjem, već samo zadržavanjem kritičnosti i iskrenosti - prema sebi i istoriji naše zemlje", poručio je on.\nKako je naveo, sećanje na nacionalsocijalizam, krivicu i nepravdu jača demokratiju.\n"To je 'istorijsko iskustvo' koje je zemlja imala nakon oslobođenja 1945. godine", rekao je Štajnmajer.\nStoga se, kako je naveo, svaka generacija mora suočiti sa zadatkom da iznova prisvoji sećanje na zločine i na razaranja izazvana nacionalizmom i rasizmom.\n"To je postalo 'deo nemačkog identiteta'. Sećanje na zločine od presudne je važnosti za budućnost Nemačke i Evrope", poručio je Štajnmajer.\nOn je, na ceremoniji obeležavanja godišnjice završetka rata, odao počast šestorici građana koji su se posvetili suočavanju sa prošlošću, podsećajući na nacističke zločine i boreći se protiv rasizma i marginalizacije.\nDrugi svetski rat počeo je napadom Hitlerove Nemačke na Poljsku u septembru 1939. U ratu je život izgubilo između 55 i 60 miliona ljudi širom sveta, a 8. maja 1945. bezuslovnom kapitulacijom Nemačke završio se Drugi svetski rat u Evropi.\nAngela MerkelNemačkaDrugi svetski rat\nZavršen sastanak Putina i Bajdena, trajao više od dva sata 16\nPočeo sastanak Putina i Bajdena u formatu video konferencije 19\nPatrola belorusko-ruske avijacije duž granica Saveza 16\nPutin i Bajden razgovaraju o odnosima Rusije i SAD – šta su teme razgovora dvojice lidera 17\nSAD: Četiri osobe poginule u padu aviona 18


NDI: Građani Srbije žele veći nivo uključenosti u izborni proces na svim nivoima - Dijalog.net\nNaslovna Politika NDI: Građani Srbije žele veći nivo uključenosti u izborni proces na svim nivoima\nVašington, 25. jul 2019. – Da su građani i građanke Srbije otuđeni od izbornih procesa potvrđuju slaba izlaznost na prethodnim izborima, višemesečni građanski protesti u gradovima i opštinama, kao i visok nivo javnog nezadovoljstva stepenom demokratije u društvu, navodi NDI.\nKao podrška naporima civilnog društva koje se zalaže za reformu izbornog sistema, NDI je u novembru 2018. sproveo istraživanje javnog mnjenja o stavovima u vezi učešća u izborima, kao i o nivou integriteta izbornog procesa u Srbiji.\nRezultati sprovedenog istraživanja su pokazali da građani žele veći nivo uključenosti u izborni proces na svim nivoima i to direktnim izborom odbornika/poslanika, gradonačelnika/predsednika opština.\nNalazi istraživanja pokazuju i da građani i građanke Srbije očekuju da reforma izbornog procesa treba da osigura bolju geografsku zastupljenost u parlamentu, ali i da izabrani poslanici/odbornici vode računa o interesu građana, a ne političkih stranaka.\nIstraživanje možete pronaći na sajtu ndi.org.\nPrethodno Predstavljanje rezultata sprovođenja trećeg Akcionog plana Partnerstva za otvorenu upravu\nSledeće Strugar Mitevska: Revolucija je moguća, umetnost može da promeni svet\nTop Tags OCD Srbija i Evropska unija lokalna samouprava evropske integracije vladavina prava Evropska unija Civilno društvo Evropska komisija Društvo ljudska prava konkurs istraživanje mladi mediji Vlada Republike Srbije


Mali: “Isplata poslednjeg minimalca do 8. septembra; MMF potvrdio da su mere dobre” | Sandzak Live - Sandzaklive.Net- Najčitaniji web portal u Sandžaku - Sandzaklive\nHome SANDŽAK LIVE VIJESTI Društvo Mali: “Isplata poslednjeg minimalca do 8. septembra; MMF potvrdio da su mere...\nMali: “Isplata poslednjeg minimalca do 8. septembra; MMF potvrdio da su mere dobre”\nBeograd — Poslednji minimalac u iznosu od po 18.000 dinara biće isplaćen u utorak, 8. septembra, najavio je danas u izjavi za Tanjug ministar finansija Siniša Mali.\nTo je (ukupna) peta minimalna zarada koju Vlada Srbije uplaćuje i koja je deo velikog paketa mera koji je vredan 5,8 milijardi evra. Ukupno smo za ovih pet minimalnih zarada iz budžeta izdvojili više od 130 milijardi dinara”, precizirao je Mali.\nMMF prepoznao snagu paketa pomoći srpskoj privredi\nTakođe, Siniša Mali izjavio je danas, povodom pohvala koje su stigle iz MMF-a na račun ekonomskog programa i mera u Srbiji, da je ta međunarodna finansijska institucija potvrdila i prepoznala da je paket pomoći srpskoj privredi bio snažan, pravovremen i sveobuhvatan.\n“To je veoma važna i velika vest za građane Srbije i potvrda svih onih ekonomskih reformi koje smo sprovodili u prehtodnom periodu, ali i ovih ekonomskih paketa pomoći koji su doneti u proteklih par meseci kako bi podržali našu privredu”, rekao je Mali Tanjugu.\nIstiče da je to potvrda da se država na pravi način odnosila prema krizi koja je najveća ekonomska kriza u istoriji, kao i da su Vlada Srbije i predsednik Aleksandar Vučić na pravi način vodili ekonomsku politiku.\n“Ta ekonomska politika nas je dovela do toga da imamo dovoljno novca, da smo dovoljno jaki i da na pravi način reagujemo i bukvalno spasemo našu ekonomiju od scenarija masovnih otpuštanja i zatvaranja fabrika koje smo mogli davidimo u mnogo razvijenijim zemljama”.\nMinistar finansija kaže da je ta odluka MMF-a bila očekivana i dodaje da vlada ima odličnu saradnju sa MMF-om i da je njihova ocena objektivna potvrda ne samo naše ekonomske politike već i mera koje se sprovode radi ublažavanja posledica krize izazvane pandemijom kovida19.\n“To su mere vredne 5,8 milijardi evra, što je 12,5 odsto našeg BDP-a. MMF je prepoznao da smo sa ogromnom likvidnošću i iznosom novca pomogli našu privredu i građane i spasili zaposlene, sacuvali radna mesta i prozivodne pogodne”.\nMi ćemo sa takvom odgovornom ekonomskom politikom nastaviti i u buduće, poručio je Mali.\nSrbija sprovodi dobre mere, a fiskalni paket koji je donet kao dogovor na krizu jedan je od najvećih u regionu, ocenio je Međunarodni monetarni fond, saopšteno je ranije danas iz Narodne banke Srbije (NBS).\nMMF je doneo odluku o uspešnom završetku četvrtog razmatranja ekonomskog programa Srbije, ocenivši da Srbija nastavlja sa uspešnim sprovođenjem ekonomskog programa, koji je podržan Instrumentom za koordinaciju politike (PCI).\nPrevious articleČeka nas PAKLENO VRUĆ VIKEND- Naš lekar otkriva kako da se najlakše i najbrže RASHLADIMO, ali i šta nikako ne treba da radimo na plus 36\nNext articleBiblioteka otvorila dečije odeljenje i odeljenje za odrasle


19. Nov 1999 17:59 (GMT+01:00)\nUprkos zabrani, Atinjani ne odustaju od demonstracija zbog dolaska predsednika SAD:\nKlintone, nećeš proći!\nATINA - U Atini su u petak zavedene rigorozne policijske mere kontrole i bezbednosti zbog posete američkog predsednika Bila Klintona koji je u glavni grad Grčke stigao iz Istanbula, kao i zbog najava da će, uprkos zabrani, biti organizovane antiameričke demonstracije čija osnovna poruka, sudeći po mnogobrojnim transparentima istaknutim na vidnim mestima, glasi - "Klintone, nećeš proći".\nGrčka policija je angažovala oko sedam hiljada svojih pripadnika spremnih da upotrebe silu u slučaju da se u Atini antiameričke demonstracije ipak održe. Opšta uprava policije Atike je, naime, zabranila da se u Atini tokom Klintonove posete, od petka u podne do subote predveče, organizuju okupljanja, demonstracije građana i protestni marševi.\nLideri Komunističke partije Grčke, Sinaspizmosa-Koalicije levice i progresa, i Demokratskog socijalnog pokreta (DIKKI) i juče su najavljivali da će protestni marš u njihovoj organizaciji na centralnom atinskom trgu Sintagmi, biti održan uprkos "neprihvatljivoj i neustavnoj zabrani vlade".\nPripadnici grčke policije posebno obezbeđuju hotel "Interkontinental" u kojem odseda američki predsednik sa porodicom i najvećim delom članova delegacije. Za unutrašnju bezbednost hotela direktno je zadužen FBI, dok zgradu i njenu okolinu kontrolišu grčki specijalci. Posebne snage bezbednosti obezbeđuju i američku ambasadu u Atini.\nKlinton će u subotu imati odvojene razgovore sa predsednikom Grčke Kostasom Stefanopulosom, premijerom Kostasom Simitisom, a obratiće se, kako to formulišu ovdašnji mediji, i posebno odabranom "grčko-američkom auditorijumu". Šta to praktično znači još nije poznato, kao što je pod znakom pitanja i susret američkog predsednika sa Konstantinom Karamanlisom, šefom parlamentarne opozicije i liderom Nove demokratije.


MANJI PRIHODI OD NAPLATE PUTARINA – Radio Televizija Caribrod\nMinistarka građevinarstva, saobraćaja i infrastrukture Srbije Zorana Mihajlović izjavila je danas kako se procenjuje da će ove godine prihodi od naplate putarina biti oko 45 miliona evra manji od planiranih. Do 3. avgusta pad prihoda je manji za oko 3,5 odsto ili oko 500 miliona dinara. To je rezultat toga što je međunarodni saobraćaj sve vreme funkcionisao, a cena putarina za kamione šest puta veća nego za putnička vozila”, rekla je Mihajlović tokom posete Sektoru za naplatu putarine JP „Putevi Srbije”, prenosi agencija Beta.\nOna je istakla da ulaganje u auto-puteve ostaje prioritet, bez obzira na pad saobraćaja, kako bi Srbija dalje jačala svoju poziciju tranzitne zemlje u odnosu na druge rute. Više od 200 kilometara auto-puteva je u izgradnji i ti auto-putevi će za nekoliko godina biti u sistemu naplate putarina”, rekla je Mihajlović.\nfoto: Miki Ilić, MGSI\nEKIPA ODBOJKAŠKOG KLUBA CARIBROD PORAŽENA OD NIŠKOG MILENIUMA


Šešelj: Nisam zadovoljan rezultatima - 25.04.2016, Sputnik Srbija\nPredsednik SRS-a Vojislav Šešelj izjavio je večeras da nije zadovoljan izbornim rezultatima, da je očekivao više, ali da je za njegovu stranku u ovom trenutku... 25.04.2016, Sputnik Srbija\nvesti, srbija, vojislav šešelj, srs, izbori\n00:04 25.04.2016 (Osveženo: 15:27 29.10.2021)\n© Tanjug / Tanja ValićLider Srpske radikalne stranke Vojislav Šešelj daje izjave novinarima\nOn je na konferenciji za novinare u izbornom štabu SRS rekao da su njihovi rezultati kasnili zbog pojava u pojedinim opštinskim odborima, gde su stranke koje nisu prešle cenzus tražile više uzastopnih prebrojavanja glasova.\n„Moram priznati da nismo zadovoljni, očekivali smo više, ali narod je tako presudio, mi ne možemo da se ljutimo na svoj narod, koji je procenio da vredimo ovoliko, a naša borba se nastavlja i ubeđeni smo da ćemo građanima Srbije koji su nam ukazali poverenje ispuniti očekivanja i želje“, rekao je Šešelj.\nDodao je da je situaciji u Srbiji teška i da se „za dve godine mogu očekivati vanredni parlamentarni izbori“.\n„Sledeće godine su predsednički, tako da, kako stvari stoje, izbora nam neće nedostajati“, rekao je Šešelj.\nIstakao je da je SRS sigurno prošla u Vojvodini, i da u pokrajini ima bolji rezultat, ali da u ovom trenutku ne može izneti tačne rezultate.\n„Trudićemo se da skupština bude ozbiljnija nego u ovom mandatu, podići ćemo nivo skupštinskih rasprava“, rekao je Šešelj.


Grad Pirot - Bojan Pešić: Uspevamo da sve poslove završavamo bez zastoja. Od ukupnog broja, izdato skoro 20 posto rešenje o ozakonjenu\nBojan Pešić: Uspevamo da sve poslove završavamo bez zastoja. Od ukupnog broja, izdato skoro 20 posto rešenje o ozakonjenu\nBojan Pešić, načelnik Odeljenja za urbanizam, građevinarstvo i stambeno komunalne poslove, u nedavnom razgovoru za portal Plusonline, rekao je da trenutna epidemiološka situacija izazvana korona virusom, ne otežava previše sam rad ovog sektora Lokalne samouprave.\nSve redovne aktivnosti se obavljaju bez zastoja, a mogućnost elektronskih izdavanja građevinskih upotrebnih dozvola, dodatno olakšava rad u pomenutim uslovima.\nNa poslovima Ozakonjenja objekata još uvek se radi, a Pešić apeluje na sugrađane da samo u slučaju stvarne potrebe dolaze u prostorije odeljenja,a da sve informacije mogu zatražiti putem telefona ili maila.\nPostupci Ozakonjena objekata se završavaju bez smetnji tamo gde je dokumentacija potpuna, a trenuto je između 15 i 17 posto slučajeva rešeno.\nZakon o ozakonjenju objekata donet je u novembru 2015. godine, a od tada je u Srbiji popisano 1.659 miliona bespravnih objekata i doneto je 183.000 rešenja o ozakonjenju. Pešić je potsetio da su do sada u dva navrata izvršeni popisi objekata koji su izgrađeni bez rešenja za izgradnju Ili građevinske dozvole, na teritoriji grada i okolnih sela.


Potpisujem :: Srbija podnela prvi izveštaj GREVIO grupi\nSrbija je podnela prvi izveštaj o primeni Konvencije Saveta Evrope o sprečavanju i borbi protiv nasilja nad ženama i nasilja u porodici Grupi ekspertkinja i eksperata za akcije protiv nasilja protiv žena i nasilja u porodici (GREVIO grupa). Ova će Grupa razmotriti i sve informacije i izveštaje koji pristignu od organizacija civilnog društva, državnih institucija za ljudska prava i drugih odgovarajućih tela (ove se informacije smatraju poverljivim, osim ako na osnovu zahteva tih tela GREVIO ne odluči drugačije).\nNaredni koraci podrazumevaju dijalog sa državom na osnovu pitanja koja sastavljaju dve/a članice/a GREVIO grupe određena za izvestioce (na osnovu pristiglih izveštaja i informacija). Procedura uključuje i evaluacionu posetu, sa ciljem da se napravi temeljna procena situacije na terenu, koja podrazumeva serije sastanaka sa vladinim zvaničnicima, relevantnim profesionalcima, predstavnicima nevladinih organizacija, uključujući i posete relevatnim ustanovama.\nNa osnovu prikupljenih podataka GREVIO grupa priprema nacrt izveštaja, o kojem se raspravlja, nakon čega se nacrt prosleđuje državi, radi komentarisanja. Ovi će komentari biti uzeti u obzir u procesu finalizovanja izveštaja, koji GREVIO grupa usvaja, i još jednom se prosleđuju državi, koja ima priliku da ponovo podnese komentare. Finalni izveštaj se javno objavljuje i dostavlja Komitetu država potpisnica.\nKomitet može usvojiti preporuke na osnovu izveštaja GREVIO grupe. Država nakon toga usvaja mere na osnovu GREVIO izveštaja i sprovodi bilo koju preporuku Komiteta država potpisnica. Država je takođe dužna da podnese izveštaj Narodnoj skupštini, s ciljem da se omogući da i ona učestvuje u nadziranju sprovođenja Konvencije.\nNaredni koraci podrazumevaju dijalog sa državom na osnovu pitanja koja sastavljaju dve/a članice/a GREVIO grupe određena za izvestioce (na osnovu pristiglih izveštaja i informacija). Procedura uključuje i evaluacionu posetu, sa ciljem da se napravi temeljna procena situacije na terenu, koja podrazumeva serije sastanaka sa vladinim zvaničnicima, relevantnim profesionalcima, predstavnicima nevladinih organizacija, uključujući i posete relevatnim ustanovama. Na osnovu prikupljenih podataka GREVIO grupa priprema nacrt izveštaja, o kojem se raspravlja, nakon čega se nacrt prosleđuje državi, radi komentarisanja. Ovi će komentari biti uzeti u obzir u procesu finalizovanja izveštaja, koji GREVIO grupa usvaja, i još jednom se prosleđuju državi, koja ima priliku da ponovo podnese komentare. Finalni izveštaj se javno objavljuje i dostavlja Komitetu država potpisnica.


Volvo Polestar će praviti električne automobile |\nOdeljenje za performanse kompanije Volvo – Polestar, je potvrdio da će proizvoditi električne automobile visokih performansi pod sopstvenim imenom krajem tekuće godine. Sa sve većim probojem eletkričnih vozila, čini se da će biti puno posla u budućnosti za dilere i firme koje trguju klasičnim automobilima sa motorima sa unutrašnjim sagorevanjem. Evo o čemu se radi.\nPolestar – Kratka istorija\nPolestar je švedski proizvođač vozila poboljšanih performansi. Najlakše za razumeti je ako ga poredite sa Mercedesovim AMG-om i BMW-ovim M odelenjem ili Audi modelima sa S oznakom.\nBrend je osnovan 1996., a osnivač je bio Jan “Flash” Nilson. Volvo je kupio Polestar u junu 2015. Uprkos veze sa brendom Volvo, Polestar je nezavisna kompanija.\nSvetsku pažnju je privukao 2010. godine sa prerađenim Volvo C30 konceptom. Svetli “Plavi buntovnik” je brzo stekao popularnost usled agresivnog stila i snage od 400 KS. Nakon njega je usledio niz jednako moćnih Volvo Polestar uličnih automobila, a poslednji je Volvo V60 Polestar.\nPrema izvoru iz kineske kompanije Geely (vlasnika brendova Volvo i Polestar) proizvođač želi da kreira liniju brendova koji će parirati VW grupaciji.\nDok Volvo utvrđuje svoju poziciju u konkurenciji premium brendova, Geely želi da Polestar dobije ulogu okrenutu ka sportskim modelima. Želi da ponovi ono što su Mercedes i BMW učinili sa svojim odelenjima AMG i M.\nNova Volvo SPA arhitektura i CMA tehnologija će biti korišćena u razvoju nove generacije Polestar automobila sa električnim pogonom, za koje se očekuju da debituju kasnije tokom ove godine. SPA platforma je primenjena u SUV modelima Volvo XC60 i XC90, kao i V90 karavanu i S90 limuzinama.\nPolestar će nastaviti da dizajnira Volvo automobile poboljšanih performansi, a Geely planira da brend postane sportsko lice kompanije.\nUčešće u Formuli E\nUsled najave da će Polestar početi sa proizvodnjom električnih automobila, pokrenute su glasine o učešću kompanije u Formuli E, što je CEO Volvo-a Hakan Samjuelson već najavljivao ranije.\nŠta vi mislite o ambicioznim planovima Šveđana? Da li će moći da se izdvoje kao AMG i M modeli?


Sjednici su prisustvovali predstavnici Državne revizorske institucija (DRI) i Regionalnog vodovoda Crnogorsko primorje.\nSenator DRI, gdin. Jelić, upoznao je Odbor da je Regionalni vodovod Crnogorsko primorje, dostavio Plan aktivnosti realizacije preporuka DRI u roku. Saopšteno je da je Godišnjim planom revizija Državne revizorske institucije za 2019. godinu, planirana kontrolna revizija Regionalnog vodovoda Crnogorsko primorje. DRI će se kroz kontrolnu reviziju na bazi revizorskih nalaza uvjeriti u stepen ispunjenosti preporuka iz Konačnog izvještaja i o nalazima revizije obavijestiti Skupštinu i Odbor.\nDirektor Regionalnog vodovoda Crnogorsko primorje, istakao je da je poslovanje tog preduzeća od krucijalne važnosti za razvoj turizma i da je ove godine ostvaren rekordan rezultat pri isporuci vode, što je rezultat unaprijeđenih poslovnih performansi. Istaknuto je da je i Poreska uprava dala pozitivno mišljenje o načinu knjiženja u ovom preduzeću.\nOdbor je ocijenio da je, u periodu od prethodne sjednice, ostvaren napredak u saradnji i ispunjavanju preporuka DRI.\nMore in this category: « Radna posjeta Državne revizorske institucije Republike Makedonije\tOdržani ispiti za sticanje zvanja Državni revizor »


Opozicija zbog proganjanja građana u Banjaluci traži smenu vrha MUP RS - Svet - Dnevni list Danas\nPočetna » Svet » Opozicija zbog proganjanja građana u Banjaluci traži smenu vrha MUP RS\n0Piše: Beta 21. juna 2019. 14.16\nUmesto toga, naveo je Govedarica reagujući na jučerašnje nasilje nad mirnim građanima na ulicama Banjaluke, policija provodi teror nad građanima i pretvara najveći grad u RS u „evropsku prestonicu nasilja“.\n„Vlast je svojevremeno namerno amnestirala sudije i tužioce izmenama zakona kojim se kaže da nosioci pravosudnih funkcija ne mogu odgovarati zbog nečinjenja“, istakao je lider SDS-a.\nPrema njegovim rečima, očigledno je da „sve dok ovi ljudi upravljaju MUP-om i pravosudjem, ubistva, zbog kojih građani traže pravdu, ostaće nerazašnjena“.\n„Nećemo da živimo u državi u kojoj će ljudi biti ubijani, a ubice biti NN lica“, kazao je Govedarica.\nPredsednik SDS-a je naglasio da građani koji sede na klupama u parku ni na koji način ne prave javni skup niti remete javni red i mir u Banja Luci.\n„Očigledno je i policajcima neprijatno izvršavati zadatke svojih pretpostavljenih, koji su upereni protiv građana za koje svi znamo da ne remete javni red i mir, što je još jedan dokaz da narod ima problem sa režimom“, naveo je Govedarica.\nOn je pozvao čelnike MUP RS da obustave, kako je ocenio, sramna naređenja i prekinu da zloupotrebljavaju svoje nadležnosti i poštene policajce za svoje ciljeve.\n„Ako hoće da hapse i batinaju neka sami izađu na ulicu“, zaključio je on.\nOpoziciona Partija demokratskog progresa (PDP) pozvala je Vladu Republike Srpske hitno zaustavi „protivpravnu i anticivilizacijsku represiju nad građanima u Banjaluci od otuđenih pripadnika MUP-a, kao i njihov brutalni napad na ustavni poredak Republike Srpske.\nČlan Predsedništva PDP-a Perica Bundalo pozvao je Vladu RS da konačno zaustavi rušenje ugleda Republike Srpske u Evropi i svijetu, jer je, kako je istakao, Banjaluka uz Tiranu „trenutno jedini grad u Evropi iz kojeg u svet odlaze užasne slike policijske brutalnosti kakve inače karakterišu totalitarne represivne režime“.\nBundalo je rekao da poslednji ispad pripadnika MUP-a Republike Srpske koji su, umesto da otkrivaju počinioce brojnih nerazjašnjenih ubistava u Banjaluci i RS, silu demonstrirali nad nemoćnim starcem, koji nije pružao bilo kakav otpor, „naneo jednu od najvećih posleratnih šteta imidžu Banjaluke u svetu“.\n„Budući da ministar unutrašnjih poslova očigledno više nije u stanju da obezbedi zakonit rad svih pripadnika MUP-a, obaveza je rukovodstva Vlade RS da spreči dalje urušavanje pravnog poretka u Srpskoj i hitno smijeni čitav vrh MUP-a koji nije dostojan obavljanja svojih funkcija“, istakao je Bundalo.\nU Banjaluci je sinoć uhapšen i povređen švedski državljanin Bruno Batinić, jer je odbio da ga policija bez ikakvog obrazloženja legitimiše, samo zato što se pozdravio sa aktivistima grupe „Pravda za Davida“.\ndavid dragicevic, SDS, vukota govedarica


VojvodinaCafe - Atheist Rap objavljuje nove pesme sa nemačkim bendom\nVest objavljena: 22.09.2019 14:03\nNemci su se već dali u promociju novog izdanja pa su objavili spot za obradu pesme "Ne bi bilo fer" na nemačkom jeziku, ali u jednom momentu na srpskom pevaju "četiri piva okej, pet-šest piva bolje".\nI sam video za pesmu predstavlja svojevrsnu obradu spota Atheista za poznati hit, a prikazuje putovanje Defendersa kroz "našu užu domovinu". Kontakti sa ekipom iz Defendersa nastali su pre nekoliko godina, kaže Vladimir Radusinović Radule za 021.rs, koji je sarađivao sa njima, miksajući im mini albume.\nKada su Defendersi dolazili na turneju po ovim krajevima, kao drugi gitarista "uletao" je upravo Radule, koji je bio upoznat sa njihovim materijalom, pa je tako sa njima svirao u Novom Sadu, ali i u Nemačkoj.\n"Još pre tri godine smo se dogovorili da napravimo nešto zajedničko. I dogodila se neverovatna stvar da, neposlovično, čekaš 'neprecizne Švabe'. Najpre je trebalo neko vreme da se krene u realizaciju, jedno pola godine smo samo pravili planove. Kada se krenulo sa snimanjem, mi smo brzo završili materijal i imamo ga praktično već dve godine, tako da stvarno nismo levatili ljude kada smo pričali o novim pesmama, ali se čekalo na izdavanje", kaže Radule.\nAlbum je gotov, vinil je spreman, ali još uvek nema ime. Radule poručuje da mu obrada pesme "Ne bi bilo fer" zvuči odlično, ukazujući na to da Atheisti svoje nove pesme još uvek nisu izvodili uživo. Od 1. oktobra publika će moći da čuje numere kao što su "Grbavci", "Nutrigenije", "Pala karta", kao i pesmu koja je posvećena Ljukiju iz benda No Speed Limit.\n"Nismo svirali nijednu od tih pesama uživo. Nekada je tempo bio takav da prvo svirate pesme pred publikom. Uvek su pesme bile prethodno odsvirane negde, pa tek onda snimljene i ovo je, ja mislim, prvi put da nam se dogodilo da imamo pesme, a da ih ne sviramo, jer čekamo izdanje. Svaki bend ima šest pesama, jedna strana su Defendersi, druga su Atheisti, s tim što su oni obradili jednu našu, a mi jednu njihovu pesmu", zaključuje Radule.\nPublika Raduleta, doktora Popa, Lekija i Acketa na turneji, na kojoj će zajedno sa bendom Defenders of the Universe, promovisati novo izdanje i nove numere, može da očekuje na proleće sledeće godine. Zajedničko izdanje sa Defendersima biće prvi album Atheista od 2015. godine, kada su objavili "Überlauf".


Foto: Vlada RS | Višković sa Nelsonom: Vlada opredjeljena za stvaranje uslova za veće plate\nN.N. 26.03.2019 17:15\nBANJALUKA - Radovan Višković, predsjednik Vlade Republike Srpske, razgovarao je danas, u svom kabinetu, sa ambasadorom Sjedinjenih Američkih Država u BiH Erikom Nelsonom o političkoj i ekonomskoj situaciji u Republici Srpskoj i BiH, s osvrtom na ekonomske reforme koje se planiraju provesti u narednom periodu.\nVišković je istakao da je Vlada opredjeljena za unapređenje uslova privređivanja, stvaranje uslova za veće plate radnika, privlačenje investicija i otvaranje novih radnih mjesta u realnom sektoru.\nTakođe, Višković je ukazao na važnost prevazilaženja zastoja u provođenju reformi, realizaciji infrastrukturnih projekata i saradnje sa međunarodnim finansijskim organizacijama, prije svega sa Međunarodnim monetarnim fondom, kroz formiranje novog saziva Savjeta ministara i Vlade Federacije BiH, a radi preduzimanja konkretnih aktivnosti i mjera na unapređenju poslovne klime, uslova privređivanja i unapređenja standarda građana.\nKako je saopšteno iz kabineta premijera RS, Višković je istakao da u Republici Srpskoj posluje kompanija (NCR) i zapošljava 200 ljudi i da je Vlada opredjeljena da u partnerskom odnosu sarađuje sa investitorima u bližem i daljem okruženju i da se kroz ovakve primjere šalje poruka i ostalim investitorima da ulažu u Republici Srpskoj.\nNa sastanku je zajednički ocijenjeno da je unapređenje poslovnog okruženja, osmišljavanje i provođenje novih reformi važno za sveukupni razvoj ali i za domaće i strane investitore.


OLAF sumnjiči Grčku i Mađarsku za veliku prevaru sa kineskom robom – Bankar.me\nOLAF sumnjiči Grčku i Mađarsku za veliku prevaru sa kineskom robom\nJune 14, 2018 PLANETA, SVE VIJESTI, TRGOVINA Leave a comment\nEvropska služba za suzbijanje prevara (OLAF) sumnja da su Grčka i Mađarska u središtu višemilionske prevare, koja se odnosi na uvoz kineske odjeće i obuće, potcijenjene vrijednosti, posredstvom infrastrukture novog kineskog “Puta svile”.\nPrevara velikih razmjera, u vidu potcjenjivanja vrijednosti uvezene robe radi plaćanja nižih carina i poreza na promet, najprije je otkrivena u Britaniji, zbog čega je Evropska komisija zatražila od Londona ove godine da uplati 2,7 milijardi eura u budžet EU na ime izgubljenih prihoda od nenaplaćenih carina, prenosi agencija Rojters.\nZvaničnici OLAF-a sada sumnjaju da je ista prevara zahvatila Mađarsku i luku Pirej u Atini, koja je u većinskom vlasništvu kineske državne kompanije COSCO od 2016. godine.\nPrema carinskim podacima mađarskih i grčkih vlasti, u protekle dvije godine je u tim zemljama registrovan skok uvoza potcijenjene vrijednosti odeće i obuće iz Kine, što se poklapa sa trendom pada takvog uvoza u Britaniju, kažu zvaničnici OLAF-a za Rojters.\nCarinske dažbine u EU su direktan prihod za budžet Unije, a prikupljaju ih nacionalne vlasti prije slanja u Brisel, navodi britanska agencija.\nKina želi da, kako ocjenjuje Rojters, pretvori grčku luku u svoju “kapiju za ulazak u Evropu”, u sklopu 126 milijardi dolara vrijedne inicijative “Pojas i put”, kojom se predviđa izgradnja novog “Puta svile” koji bi Kinu kopnenim i pomorskim putevima povezao sa njenim trgovinskim partnerima.\nPOJMOVIkineska roba novi Put svile\nPrevious Potop kriptovaluta u posljednja 24 sata: Bitcoin ispod 6.500 dolara\nSljedeći Google Translate postaje pametniji\nKineski “Put svile” zaobilazi evropske firme


Srbiju i Veliku Britaniju povezaće i turbo-folk - Sputnjik Srbija\n21:40 10.11.2016 (osveženo 21:56 10.11.2016) Preuzmite kraći link\nPremijer Srbije Aleksandar Vučić izjavio je da je Velika Britanija Srbiji potrebna kao još jedan stub stabilnosti. Ministar spoljnih poslova Boris Džonson rekao je i da je sa ministrom kulture potpisan memorandum o razumevanju, na osnovu kojeg će Velika Britanija da preuzme više turbo-folk muzike.\n„Siguran sam da imamo puno šansi da unapredimo ekonomsku saradnju, saradnju po pitanju bezbednosti i sigurnosti“, rekao je Vučić, odgovarajući na pitanja novinara na zajedničkoj konferenciji s ministrom spoljnih poslova Velike Britanije koliko će komplikacija u odnosima dveju zemalja napraviti činjenica da Britanija napušta EU.\nOn je naveo da je činjenica da je Britanija prisutna na Zapadnom Balkanu mnogo duže od pedeset ili stotinu godina, te da je ta zemlja Srbiji potrebna kao stub stabilnosti i kao država koja će uvek pružati podršku stabilnosti regiona.\n„Stabilnost regiona je ključna stvar za sve nas ovde i izuzetno duboko sam zahvalan Borisu Džonsonu i Velikoj Britaniji što podržavaju tu politiku“, rekao je Vučić.\nDžonson: Nastavićemo da podržavamo Srbiju na putu ka EU\nBoris Džonson je izjavio da izlazak Velike Britanije iz Evropske unije ne znači da napušta Evropu, i da ostaje posvećena prijateljskim odnosima sa evropskim zemljama, poput Srbije, poručivši da će nastaviti da je podržava na putu ka EU.\nDžonson je posle sastanka sa Vučićem istakao da je fasciniran kako se grad promenio u odnosu na njegovu posetu pre 17 godina, kako je Srbija napredovala, politički i ekonomski.\nOn je čestitao premijeru Vučiću i pohvalio vođstvo koje pokazuje u normalizaciji odnosa sa sa Prištinom, kao i pružanju podrške Bosni i Hercegovini.\nDžonson je dodao da želi da se intenziviraju odnosi Srbije i Velike Britanije na svim nivoima, dodajući da je veoma mnogo investitora iz te zemlje uzbuđeno zbog mogućnosti da dođu i rade u Srbiji.\n„Ostajemo prijatelji Srbije i zahvalan sam što ste rekli da ćemo da pojačavamo i intenziviramo naše odnose na svim nivoima“, rekao je Džonson.\nOn je dodao da je imao veoma zanimljiv razgovor sa ministrom unutrašnjih poslova u vezi sa razmenom stručnosti iz oblasti pravosuđa, borbe protiv organizovanog kriminala i rešavanju problema migracija.\nDžonson je rekao i da je sa ministrom kulture potpisan memorandum o razumevanju, na osnovu kojeg će Velika Britanija da preuzme više turbo-folk muzike.\n„Čuo sam i da je serija ’Mućke‘ veliki hit u Srbiji“, rekao je Džonson.\nOn je kao primer kako dve zemlje mogu da sarađuju i postižu sve više naveo dvojicu najboljih tenisera Endija Marija i Novaka Đokovića.\nPremijer Srbije je na taj komentar dodao da smo u Srbiji veoma srećni zbog velikog uspeha Endija Marija, ali da je siguran da će Novak da ga veoma brzo stigne, na šta mu je Džonson odgovorio da je pretpostavio da će čuti takav komentar.\n„Ovo je staro prijateljstvo koje je produktivno. To je odnos koji je u porastu i oduševljen sam što sam u Begoradu da nadograđujem to prijateljstvo“, zaključio je Džonson.\nturbo-folk, Boris Džonson, Aleksandar Vučić, Velika Britanija


Uvedeno ograničenje NBS maksimalne količine za podizanje novca | DNEVNE\n– Osobe starije od 65 godina mogu kod kuće, svojeručno da sačine ovlašćenje, jasno i čitko, a po uzoru na obrazac koji je dala NBS gde se navedu lični podaci – koga ovlašćuju i do kog iznosa može da podigne sredstva. Nakon toga korisnik poziva banku i obaveštava je o tome, a banka je dužna da izvrši proveru tako što poziva korisnika putem telefona koji je on dao kada je otvarao račun. Banka je u obavezi i da snimi taj razgovor kao dokaz da je obavljen. Ovlašćeno lice zatim dolazi u banku sa ličnim dokumentima i ovlašćenog i ovlastioca i podiže novčana sredstva – objašnjava Stanić.\n– Banka je u obavezi da pozove korisnika, ukoliko mu sama ne dostavi reizdatu karticu na kućnu adresu i da pita ga da li želi dostavu na kućnu adresu ili ovlašćuje nekoga da dođe i preuzme karticu – kaže Stanić.


Razilaze se tmurni oblaci nad španskim turizmom\nTanjug 24. maja 2021. 12:11\nMADRID – Broj noćenja koje su turisti rezervisali u španskim hotelima popeo se na 4,05 miliona u aprilu sa nule u istom mesecu godinu dana ranije, kada su stroge korona mere ograničenja paralisale turistički sektor i primorale građane da ostanu kod kuće, pokazuju današnji zvanični statistički podaci.\nIpak, uprkos skoku, broj rezervacija je i dalje za čak 85 procenata ispod nivoa iz aprila 2019. godine, objavio je Nacionalni zavod za statistiku (INE), što ilustruje razmere udara koji je nanela pandemija, prenosi Rojters.\nTokom prva četiri meseca 2021. godine, ukupan broj rezervacija manji je za 71 posto nego u uporednom periodu prošle godine, pri čemu treba imati u vidu da su prve mere ograničenja putovanja bile uvedena tek sredinom marta 2020.\nPreliminarni podaci sa platformi za rezervacije ukazuju na to da je tempo bukiranja dodatno ojačao u maju nakon isteka lokdauna u toj zemlji, što je brojnim Špancima omogućilo da ponovo putuju širom domovine.\nPrema statistici INE, domaći turisti su u ukupnom broju rezervacija izvršenih u aprilu učestvovali sa skoro 70 posto, dok su Nemci, koji mogu slobodno da putuju na razne destinacije na Balearskim ostrvima, činili najveću grupu stranih turista.\nU nadi da će privući više međunarodnih putnika i podstaći oporavak tog sektora, španski premijer Pedro Sančez je najavio prošle nedelje da će potpuno vakcinisani ljudi iz bilo koje zemlje od 7. juna moći slobodno da ulaze u Španiju.\nOn je procenio da bi ovog leta turistički dolasci mogli da dostignu 30 do 40 posto nivoa pre pandemije, a do kraja godine čak 70 procenata.\nDržava garantuje kredite za gasifikaciju do 169 miliona evra


Naziv webinara:Zloupotreba bolovanja\nDatum:27. maj 2020.\nVreme:od 10 do 14 časova\nNačin održavanja:putem WEB PLATFORME\nCena: sa popustom 7.350 + pdv\nProvera bolovanja – institucionalna i interna – može li poslodavac i na koji način, odnosno pod kojim uslovima da formira komisiju za proveru bolovanja, na koji način treba da postupa komisija; može li se utvrditi obaveza zaposlenog da poslodavca obaveštava o toku lečenja; koje mogućnosti poslodavcu u ovom segmentu daju izmene i dopune Zakona o detektivskoj delatnosti.\nKotizacija za učešće iznosi 10.500 dinara (+PDV)\nZa avansnu uplatu odobravamo 30% pospusta, kao i dodatne popuste za više učesnika iz iste organizacije.


U Han Pijesku izgrađeno dječije igralište | Trebevic.net\nU Han Pijesku izgrađeno dječije igralište\nFoto izvor: Opština Han Pijesak\nOmladinski savjet opštine Han Pijesak realizovao je projekat izgradnje dječijeg igrališta u Vikend naselju, uz finansijsku pomoć Ministarstva porodice omladine i sporta Republike Srpske od 3.000 KM.\nNačelnik opštine Han Pijesak Vlado Ostojić rekao je danas Srni da je opština projekat sufinansirala sa 2.500 KM.\nOn je naveo da igralište, između ostalog, sadrži muzičke tobogane, klackalice, male golove, vrteške, koš.\nIzgradnju dječijeg igrališta pomogli su i mještani naselja.\nRukovodstvo ove opštine na platou ispred takozvanog Sokolskog doma, sadašnja dvorana “Srbija”, postavilo je gradski sat.


Savjet ministara usvojio nacrt budžeta institucija - Istinito.com - Ne budi ovca!\nPočetna > BIH > Politika > Savjet ministara usvojio nacrt budžeta institucija\nSavjet ministara usvojio nacrt budžeta institucija\n30. Januara 2019. Istinito587Leave a Comment on Savjet ministara usvojio nacrt budžeta institucija\nSavjet ministara BiH u tehničkom mandatu jednoglasno je usvojio Nacrt zakona o budžetu institucija i međunarodnih obaveza BiH za 2019. godinu, rekao je nakon sjednice Vjekoslav Bevanda, ministar finasija i trezora BiH.\nNacrta budžeta institucija i međunarodnih obaveza za ovu godinu iznosi 966.000.000 KM, što je za 16.000.000 KM više nego 2018. godine, uz sredstva za otplatu vanjskog duga od 826 miliona KM.\nNacrtom Zakona o budžetu omogućeno je povećanje plata policajcima i povećanje toplog obroka za zaposlenike u budžetskim institucijama za dvije KM.\n“Razlog za ovo je što smo 2012. godine donijeli odluke kojima smo smanjivali plate, topli obrok, naknade za prevoz… Korektnošću svih budžetskih korisnika i pregovorima sa sindikatima omogućeno je da i ovo bude implementirano”, pojasnio je Bevanda.\nPredlagač ovog nacrta je Ministarstvo finansija i trezora BiH u tehničkom mandatu.\nNakon Savjeta ministara, nacrt budžeta biće upućen Predsjedništvu BiH, a potom bi se o njemu trebala izjasniti oba doma Parlamentarne skupštine BiH.\nBevanda je rekao da su tehnički usaglašeni odgovori na 655 dodatnih pitanja iz Upitnika Evropske komisije, nakon čega idu na potvrdu na sve nivoe vlasti, od kantona do nivoa BiH.\n“Kada odgovori budu prevedeni na tri lokalna jezika i engleski oni će ići na potvrdu na sve nivoe vlasti u BiH – Republiku Srpsku, Federaciju BiH, Brčko distrikt, Savjet ministara i sve kantone”, pojasnio je Bevanda.\nTagged istinito nacrt budzeta savjet ministara bih vjekoslav bevanda\nMuškarac skočio sa mosta u rijeku Unu\nZa vikend i do 15 stepeni Celzijusa


Počinju prijave za treću generaciju Startap Akademije – Startit\nKao i do sada, Startap Akademija je namenjena svim tehnološkim preduzetnicima i onima koji to žele da postanu, bez obzira na to da li su trenutno studenti, zaposleni ili su već započeli svoje preduzetničke karijere. Za učešće u programu nije potrebno prethodno preduzetničko iskustvo ili konvencionalno, fakultetsko obrazovanje – dovoljni su ideja i vizija, dobar tim, i ambicija da kreirate tehnološke proizvode i usluge od globalnog značaja.\nTokom prve dve generacije Startap Akademije kroz program je prošlo oko šezdeset polaznika koji su imali prilike da rade sa desetinama predavača i mentora regrutovanih iz redova uspešnih preduzetnika, startap edukatora i investitora. Polaznici Startap Akademije su pokrenuli devet startapa koji još uvek rade i rastu, a o njihovim uspesima često imate prilike da čitate na Startitu. Jedan od njih je i FishingBooker, koji će u septembru imati prilike da se predstavi Techcrunch Distrupt-u, jednom od najvećih svetskih startap događaja. Evo šta je Vukan, osnivač FishingBooker-a imao da kaže o Akademiji:\nPre nego što smo upisali Akademiju, nisam bio svestan da postoji toliko ljudi u Srbiji koji se zapravo bave startapima. Mislio sam da je ta delatnost rezervisana iskljucivo za silicijumsku dolinu. Sada, godinu dana kasnije, poznajem desetine ljudi koji pokušavaju da urade isto što i ja, odnosno da pokrenu tehnološki biznis od globalnog značaja. Baš pre neki dan nam je zatrebao neko za UX testiranje – postavili smo poruku na internu grupu Startap Akademije i u roku od 2 minuta se javilo 5 spremnih ljudi. Rekao bih da su kontakti i prilika da zaista postaneš deo startap sveta jedan od najvećih benefita programa.\nOsim toga, benefit broj dva je činjenica da smo naučili da predstavimo proizvod kao profesionalci. Ako postavite grupu od 20 preduzetnika na binu i date im 3 minuta da predstave proizvod, skoro sam siguran da bi Akademci bili najbolji svaki put i da bi se odmah istakli iz gomile.\nStartap Akademiju bih preporučio svima koji već imaju ideju ili proizvod za koju su zagrejani i na kojoj rade. Akademija je ogromna vrednost za one koji vec rade nesto ili zaista ozbiljno nameravaju da počnu, i da bi dobili punu vrednost programa, neophodno je da imate projekat kome zaista želite i možete da se posvetite.\nPo meni je Akademija mnooogo bolji izbor nego vecina akceleratora koji vam nude sitne pare za 10% firme. Ovde naučite isto to, za daleko manju cenu :)\nProgram Startap Akademije evoluira iz godine u godinu na osnovu feedbacka polaznika, mentora i partnera sa kojima sarađujemo. Njegova ovogodišnja iteracija je koncentrisana na nekoliko tema koje smo identifikovali kao ključne za razvoj mladih preduzetnika, a to su validacija ideje i Customer Development, istraživanje tržišta, odnosi sa investitorima i pičevanje.\nKao i do sada, čvrsto verujemo da je najbolji način da naučite praktičan rad i da su najbolji učitelji preduzetništva baš preduzetnici koji su i sami prošli put pokretanja i vođenja startapa. Upravo zato će polaznici treće generacije Startap Akademije imati priliku da rade sa mnogim od najuspešnijih domaćih i evropskih preduzetnika i investitora.\nNeki od mentora i predavača koji su do sada delili svoje znanje sa akademcima uključuju Salima Viranija, osnivača FounderCentric-a i Leancamp-a, Branka Milutinovića iz Nordeusa, Danijela Tenera (GrantTree/swombat) i Tak Loa (programski menadžer Techstars-a), a ove godine planiramo i neka nova lica o kojima ćete imati prilike da čitate u narednom periodu.\nStartap Akademija kreće sa radom 18. oktobra, trajaće osam nedelja, a predavanja će se održavati svakog utorka i četvrtka u popodnevnim i večernjim terminima, kao i subotama, kada nas očekuju celednevne radionice. Broj polaznika je ograničen na 30, a rok za prijavu je 24. septembar.


Novinari pred sudom: Strah, suđenja i pritisci kao prepreka obavljanju javnog posla\n"Novinari pred sudom", konferencija YUCOM-a.\nNadležni organi retko pokreću postupke i još ređe presuđuju protiv medija zbog kršenja pretpostavke nevinosti, ne kažnjava se ni emitovanja skarednih programa, dok nezavisni mediji bivaju iscrpljeni parničnim postupcima. Takođe, suđenja novinare ometaju u obavljanju posla u interesu javnosti, a neujednačena sudska praksa i visoki zahtevi za odštetu, koji se kreću od 100.000 pa do dva i po miliona dinara, za posledicu mogu da imaju i gašenje medija, autocenzuru i strah, kaže se u istraživanju Komiteta pravnika za ljudska prava (YUKOM) o iskustvu novinara u sudskim postupcima.\nStranke se često pozivaju na standarde Evropskog suda za ljudska prava, ali sudovi te standarde retko uzimaju u razmatranje prilikom donošenja odluka, rekao je pravni savetnik YUKOM-a Milan Filipović.\nGovoreći o zahtevima za odštetu, Filipović je rekao da se stiče utisak da su oni tendenciozno postavljeni i da nisu zasnovani na objektivnim kriterijumima, "što se čini da je dodatan vid pritisaka na novinare. Na to ukazuju i sami novinari”.\nTako vođenje postupaka iscrpljuje materijalne resurse novinara i medija zbog čega u pojedinim slučajevima dolazi do gašnja medija, nastavio je Filipović i dodao da je uočeno da postoji veliki prostor za ubrzanje postupaka pred Ustavnim sudom, naročito kada je reč o politički osetljivim postupcima vezanim za slobodu medija, ali i velika razlika u dužini trajanja postupaka.\nYUKOM zato preporučuje da treba raditi na stalnoj edukaciji sudija o primeni Evropske konvecnije o ljudskim pravima, na stalnoj edukaciji novinara koji izveštavaju o sudskim postupcima i na ujednačavnju sudske prakse u pogledu dosuđene naknade štete priikom koje treba voditi računa o ekonomskoj moći medija kako kazna ne bi dovela do gašenja medija.\nAdvokatica YUKOM-a Kristina Todorović ocenila je da su sudski troškovi i neujednačena sudska praksa glavna prepreka zbog koje novinari ne mogu da se adekvatno štite pred sudom. Pred nacionalni sudovima, objasnila je, pojavljuju situacije da se za isto činjenično stanje donose suprotne odluke.\n“To je tako jer je na sudiji slobodna procena da li je određeni izraz korišćen u tekstu podoban da povredi ugled nekog lica. Taj prostor za diskrecionu ocenu otvara prostor za eventualni politički uticaj”, kazala je ona.\n"Novinari pred sudom", konferencija YUCOM-a\n"Ako prepustimo novinarima koji su u strahu da nas informišu onda se plašim da će izbori, kao praznik demokratije, postati dan žalosti demokratije i da osnovna funkcija novinara u društvu neće biti ostvarena, te da ćemo ostati na formalnoj, ali ne i suštinskoj demokratij", kazao je predstavnik Fondacije za otvoreno društvo Srđan Đurović.\nSudije se, nastavio je, bave pravnom odgovornošću protiv počinioca različitih krivičnih dela, a novinari političkom odgovornošću nosilaca vlasti i odgovornošću onih koji imaju moć da donose odluke.\nDok osim o političkom pritisku, novinari sumnjaju i na neznanje sudija, sudija Apelacionog suda i potpredsednik Društva sudija Srbije, Omer Hadžiomerović, smatra da je problem ukoliko se samo javi takva sumnja.\nSud treba da bude nezavisan, ali mora i da ostavlja utisak nezavisnosti i da ima poverenje javnosti da je nezavistan. "Čim postoji problem, čim se sumnja u njegovu nezavisnost, pa i stručnost, onda mi imamo ozbiljan problem koji moramo da otklonimo”, poručuje on.\nSvedočanstva novinara o sudskim procesima\nEvidentan je vid političkog pritiska kada se u postupku nađe neki od najviših državnih funkcionera, rečeno je na predstavljanju rezultata i posebno pomenuta tužba za povredu časti i ugleda koju je protiv nedeljnika NIN podneo ministar Nebojša Stefanovića, te različite presude Višeg i Apelacionog suda.\nAtmosfera sa jedinog održanog ročišta u Višem sudu nagoveštavala je epilog suđenja, rekla je autorka inkriminisanog teksta o glavnom "Fantomu iz Savamale", Sandra Petrušić.\n“To je bila privatna režija SNS-a, to celo suđenje, počev od cirkusa koji je bio ispred sudnice, do toga da je bilo otvoreno suđenje", rekla je ona i podsetila da su dva čoveka, koja nisu pripadnici sudske straže, stajala na vratima sudnice i u nju puštali isključivo funkcionere SNS-a. U sudnicu nije pušten ni predstavnik OEBS-a. "Na kraju nisu hteli da puste mene jer me nisu prepoznali, pa je bilo malo natezanja", rekla je Petrušić i napomenula da je presuda stigla samo mesec dana kasnije.\n"Ja sam optužena zato što nisam postupila sa novinarskom pažnjom i nisam zvala SNS da pitam da li je Stefanović glavni fantom iz Savamale. Legitimni izvor o tome kako postupa ministar u državi je SNS", ističe novinarka NIN-a. Tu presudu je preinačio Apelacioni sud u žalbenom postupku, što Petrišić smatra hrabrom odlukom.\nZa razliku od navedenog, sudski postupci u kojima su akteri novinari predugo traju, navodi advokatica Kristina Todorović iz YUKOM-a.\n“Po meni se radi često i o vrsti političkih pritisaka na novinare kako bi ih zaustavili da rade, da izveštavaju javnost o realnom stanju stvari i samim tim, pošto govore ono što ne bi trebalo i što nije poželjno da se čuje, oni se smatraju politički nepodobnim i to je jedna vrsta pritiska na same novinare”, objašnjava Todorović.\nNovinarka Antonela Riha ispričala je svoje iskustvo dobijanja otkaza u NIN-u, odnosno u kompaniji koja poseduje taj nedeljnik, Ringier Aksel Špringeru. "Očekivala sam smenu jer se nisam slagala sa urednikom u to vreme i to bi bilo OK, ali sam dobila otkaz uz usmeno obrazloženje da sam najgori novinar u redakciji , a formalno je rečeno da se ukida mesto urednika pol rubrike", rekla je ona. Tužila je RAS uz pravnu pomoć iz YUKOM-a i njen slučaj se pred sudom bliži kraju.\nTatjana Vojtehovski sa TV Prva ispričala je svoje iskustvo nakon dobijenih pretnji da će biti ubijena. Tužilac je, nakon što je ona slučaj prijavila policiji, ocenio da pretnje streljanjem koje je dobila - nisu pretnje, nego uvrede. Prema njenim rečima, nju je i predsednik Srbije Aleksandar Vučić prozvao u jednoj emisiji ocenivši da "sve što radi, radi protiv držve Srbije". Nakon toga su učestale pretnje smrću i uvrede na društvenim mrežama.\nU drugom slučaju, u kom ju je tužio vladika SPC Kačavenda, sud je prihvatio tužbeni zahtev vladike u kome on navodi da Vojtehovski u svojoj emisiji ruši ugled cele Srpske pravoslavne crkve. "Moram da se molim bogu da sudija kog dobijem naginje pravu, a ne SPC", rekla je ona. Ona je i povodom ovog slučaja dobijala ozbiljne i direktne preće smrću.\n"Onda kad naletim noću na nekog sa kapuljačom, shvatim da to nije stvar 'onlajn si i blokiraj budalu', nego te osobe znaju kako mi izgledamo, a mi ne znamo kako izgledaju. Ti ljudi će pomisliti da čine dobru stvar za Srbiju ako se nama nešto dogodi, jer mi smo 'antidržavni elementi, izdajnici, plaćenici Sorosa' i da trebal lišti ovaj svet 'takvog zla'", rekla je Vojtehovski.\nNovinar N1 televizije, Nikola Radišić, ispričao je svoje iskustvo u procesu koji je protiv njega i njegove tadašnje kuće, B92, pokrenuo bivši i osuđeni direktor Radio televizije Srbije, Dragoljub Milanović, o čemu možete čitati ovde.\nApelacioni sud je presudio u korist Milanoviću, ali je Viši sud tu presudu preinačio i oslobodio Radišića i B92.\n"Jedno tumačenje da je Apelacioni sud to namerno uradio, što je skandal. Drugo da ne znaju šta rade, što je opet skandal. Mislim da u sudovima nemamo dovoljnu podršku, ima sudija koje vrlo cenim i onih koji mislim da ne znaju da rade, ili nemaju dovoljno hrabrosti da rade svoj posao", rekao je Radišić.


"Imamo IZUZETNO DOBAR PERIOD pred nama" Košarkaši Partizana igraju poslednji meč ove godine, Željko Obradović srećan što mesec dana neće biti putovanja! :: Sportal\nDr. P. - Vest objavljena: 15:33 - 26.12.2021\nTrener košarkaša Partizana Željko Obradović rekao je danas, pred utakmicu protiv Mege u ABA ligi, da njegov tim treba da se okrene sebi i da proba da odigra najbolju moguću utakmicu.\nKošarkaši Partizana će u nedelju, u poslednjoj utakmici u ovoj godini, dočekati ekipu Mege. Pred 13. kolo ABA lige, crno-beli imaju deset pobeda i dva poraza, dok je Mega na omeru 5-7.\n- Imamo jedan period koji je izuzetno dobar za nas jer ćemo biti u Beogradu i imaćemo priliku da narednih skoro mesec dana budemo bez putovanja. To znači da bismo trebali da se osvežimo i da radimo sa nešto većim intenzitetom, ali pre toga treba odigrati dobru utakmicu protiv Mege - istakao je Obradović.\n- Mega je tim koji je ove sezone odigrao nekoliko jako dobrih utakmica, njihovi igrači su veoma talentovani i mogu da naprave probleme svima u ABA ligi. Želimo da odigramo koncentrisano svih 40 minuta i da pobedom zakoračimo u drugi deo prvenstva i Novu godinu - poručio je Smailagić.\nUtakmica između Partizana i Mege igra se sutra od 21.00 u Beogradskoj areni.\nDomaća košarka i ABA KK Partizan KK Mega ABA liga Željko Obradović Alen Smailagić


Er Srbija ukida let za Abu Dabi od 29. oktobra\nIzvor\tFonet\tMaj 01, 2017\nNacionalna avio-kompanija "Er Srbija" saopštila je da će nakon razmatranja petogodišnjeg biznis plana ojačati mrežu kratkih letova i fokusirati se na letove ka evropskim tržištima i da od 29. oktobra neće leteti za Abu Dabi.\n"Er Srbija" će opremiti svoje avione "erbas A319" i "erbas A320" užim sedištima kako bi povećala kapacitete i iskorišćenost aviona, navodi se u saopštenju.\nKompanija ističe da će suspendovati let srednje dužine između Beograda i Abu Dabija, od 29. oktobra 2017. godine, što će "Er Srbiji" omogućiti da avion "A319", koji se koristi na toj ruti, iskoristi na kraćim linijama i tako optimizira svoje prihode, dodaje se u saopštenju.\nKako se ističe, putnici "Er Srbije" i dalje će moći da putuju do glavnog grada Ujedinjenih Arapskih Emirata koristeći usluge "Etihad ervejza", strateškog i kod-šer partnera srpske avio-kompanije, koji će nastaviti da obavlja dnevne letove.\nGeneralni direktor "Er Srbije" Dane Kondić je rekao da će ti koraci povećati prihod i pomoći da prevaziđu sezonske fluktuacije u saobraćaju, što će omogućiti "Er Srbiji" da održava snažan tempo rasta i ublaži efekte rastućih troškova goriva i ostalih usluga u avio-industriji.\nPutnicima koji imaju rezervacije za letove nakon 29. oktobra biće obezbeđeni alternativni putni aranžmani koji uključuju i karte za letove "Etihad ervejzom", poručila je "Er Srbija".\n« Na Kosovu i Metohiji danas će biti ugašen signal 'Telenora' i 'Vip mobajla' Vučić: Umanjenje penzije samo do 65. godine »


Ukrajinsko tužilaštvo pokrenulo krivični postupak zbog Dodikove ikone - 15.01.2021, Sputnik Srbija\nUkrajinsko tužilaštvo pokrenulo krivični postupak zbog Dodikove ikone\nU Ukrajini je pokrenut krivični postupak u vezi sa nezakonitim izvozom ikone koju je srpski član Predsedništva BiH Milorad Dodik poklonio ruskom ministru... 15.01.2021, Sputnik Srbija\nTrebalo bi malo da prošetaju britanskim i američkim muzejima ako im se baš tuži. Opljačkali su ceo svet i niko ne sme ni da im traži ukradeno. Na sirotinju i zec sme da udari.\nSamo za budalu može jedna zemlja pravno da goni bilo koga za krivično delo koje je počinio na teritoriji druge države! Tu patologiju ljudskog uma nameću barabe celom svetu! Ova patologija ljudskog uma može da se završi jedino ratom posle koga će zemlja biti mesto nastanjeno ili ljudima ili budalama!\nvesti, svet, evropa, milorad dodik, sergej lavrov\n© AP Photo / Kemal SofticSergej Lavrov i Milorad Dodik\nU Ukrajini je pokrenut krivični postupak u vezi sa nezakonitim izvozom ikone koju je srpski član Predsedništva BiH Milorad Dodik poklonio ruskom ministru spoljnih poslova Sergeju Lavrovu, saopštio je portparol Ministarstva spoljnih poslova Ukrajine Oleg Nikolenko.\n„U Ukrajini ne prihvataju jezik uslovljavanja i ultimatuma člana Predsedništva BiH Milorada Dodika. Neosporna je činjenica da ikona potiče sa ukrajinske teritorije. Generalno tužilaštvo Ukrajine pokrenulo je krivični postupak zbog slučaja ilegalnog izvoza. Očekujemo da bosansko-hercegovačka strana neće koristiti ikonu u unutarpolitičkoj borbi, nego da će pomoći u okviru krivične istrage i ekspertize, kao i u tome da se ikona što pre vrati u Ukrajinu“, rekao je Nikolenko, prenosi ukrajinska agencija Unian.\nOn je dodao da su Ukrajina i BiH potpisnice konvencije o merama protiv krijumčarenja kulturnih dobara, prema kojoj je zabranjeno uvoziti relikvije ukradene iz muzeja ili crkava, a na zahtev druge zemlje-potpisnice konvencije neophodno je preduzeti korake u cilju vraćanja kulturnih dobara.\nPodsetimo da je u vreme posete Sergeja Lavrova BiH u decembru prošle godine objavljeno da je Dodik poklonio ruskom šefu diplomatije pozlaćenu ikonu iz 18. veka iz Luganska.\nNa ovu vest reagovala je ukrajinska ambasada u Sarajevu, koja je uputila notu Ministarstvu spoljnih poslova BiH, sa zahtevom za pružanjem detaljne informacije o poreklu ikone. Ambasada Ukrajine navela je da je poklon pružanje podrške navodnoj agresivnoj politici Ruske Federacije.\nPotom je rusko Ministarstvo spoljnih poslova saopštilo da će ikona će biti vraćena darivaocu radi daljeg razjašnjenja njene istorije preko Interpola.\nU jednoj od ranijih izjava Dodik je naglasio da ikona nije ukradena i da spada u red porodičnih osveštanih ikona.\nTakođe je rekao da će BiH predati ikonu ukoliko Ukrajina dokaže da je tražila i pre nego što je on poklonio Lavrovu.\nDodik: Zbog ikone se vodi haranga, iako je Ukrajina i ne traži\nUkrajinski ministar demantuje Dodika: Tražimo da se ikona vrati\nAfera „ikona“ je kreirana da bi Srbi i Rusi bili prikazani kao oni koji krše zakon\n15 Januar, 16:565\n15 Januar, 17:32\n16:13EU potvrdila: Sastanak glavnih pregovarača Beograda i Prištine u sredu u Briselu\n16:00Putin saopštio ko su najveći neprijatelji Rusije


Još jedna akcija oslobađanja talaca | Politika | DW | 19.01.2013\nJoš jedna akcija oslobađanja talaca\nAlžirski mediji javljaju da su državne snage bezbednosti danas izvele još jedan napad na gasno postrojenje. Informacije o broju žrtava i oslobođenih talaca i dalje su oprečne. SB UN osudio otmicu stranih državljana.\nAlžirski ministar u poseti povređenima\nPrema izvorima na koje se poziva alžirska novinska agencija APS, u današnjoj (19.1.) akciji oslobađanja talaca ima ubijenih, ali ne samo među otmičarima. Prema nepotvrđenim informacijama, u intervenciji alžirske vojske ubijeno je 11 otmičara i sedmoro talaca.\nRojters javlja da je oslobođeno još 16 stranih državljana, među njima dvoje Nemaca. Ministarstvo inostranih poslova u Berlinu tu informaciju nije moglo da potvrdi. Alžirski ministar za informisanje Mohamed Said tvrdi da islamisti u zarobljeništvu drže još najviše 30 talaca. AFP se poziva na svoje neimenovane izvore, koji tvrde da ekstremisti među taocima imaju maksimalno još desetoro stranaca. Trojicu Belgijanaca, dvoje američkih građana, jednog Japanca i jednog Britanca.\nDo sada oslobođeno 100 stranih državljana\nViše od 100 oslobođeno\nTri dana od napada islamista na gasno postrojenje u istočnom Alžiru oslobodjeno je, više od 100 stranih državljana, a od početka akcije spasavanja stradalo je najmanje 12 talaca. Više desetina vode se kao nestali.Od 132 stranca koliko ih je bilo zatočeno, u petak 18.1. je pušteno gotovo 100, nešto više nego u prethodnim izveštajima, ali i dalje je nepoznata sudbina ostalih stranaca koji su radili u tom kompleksu u Sahari, 1.300 kilometara jugoistočno od grada Alžira. Novinske agencije prenose je najmanje još 30 stranih državljana u opasnosti. Otmičari traži oslobađanje svojih saboraca i povlačenje francuskih trupa iz Malija.\nAlžirski mediji su sinoć objavili da je od početka operacije spasavanja radnika ubijeno 12 talaca, medju kojima ima i stranaca i Alžiraca. S druge strane, napadači tvrde da je u toj operaciji poginulo 35 talaca.\nSAD ne pregovaraju sa teroristima\nAkcija oslobađanja u toku\nAmerički Stejt department je u međuvremenu potvrdio da islamisti i dalje drže nekoliko američkih državljana. Na ponudu napadacca da dvojicu Amerikacana zamene za dvojicu ljudi koji su u američkim zatvorima, portparolka Stejt departmenta Viktorija Nuland je rekla da "SAD ne pregovaraju sa teroristima".\nJedan mauritanski novinski internet portal objavio je da su otmičari ponudili da razmene dvojicu otetih Amerikanaca za dvojicu terorista koji se nalaze u zatvoru u SAD. Jedan od te dvojice terorista je Omar Abdel Rahman, koji se smatra organizatorom bombaškog napada na Svetski trgovinski centar 1993. godine u Njujorku.\nOslobođeni prebačeni u Evropu?\nEvropski vojni instruktori pomažu malijsku vojsku, Nemačka je poslala dva transportna aviona u Mali. Ali ni Nemci neće moći da izbegnu da se dodatno angažuju, komentariše urednica DW Ute Šefer. (18.01.2013)\nTransportnim avionom američke vojske određen broj ljudi, uključujući i oslobođene taoce, prebačen je iz Alžira u jednu američku bazu u Evropi, rekao je neimenovani zvaničnik, koji nije precizirao gde su odvedeni, koje su nacionalnosti, niti kakve su povrede oslobođeni zadobili.\nStotine radnika stranih energetskih kompanija evakuisani su u četvrtak iz Alžira zbog opasnosti za njihovu bezbednost. Napadači su u sredu zauzeli gasno postrojenje Ain Amenas, posle pokušaja otmice dva autobusa. Iako su tvrdili da je napad odgovor na\nnedavnu intervenciju Francuske protiv islamističkih pobunjenika u susednom Maliju, stručnjaci za bezbednost smatraju da su bile potrebne sedmice planiranja napada na rafineriju.\nSavet bezbednosti UN osudio otmicu\nSavet bezbednosti Ujedinjenih nacija osudio je napad "iz mržnje" i uzimanje talaca u gasnom potrojenju na jugu Alžira za koje je odgovorna naoružana grupa bliska Al Kaidi. "Savet bezbednosti najoštrije osuđuje teroristički napad na lokaciji Ain Amenas u Alžiru", navodi se u saopštenju SB UN.\nSavet bezbednosti pozvao je države cclanice UN da "aktivno sarađuju sa alžirskim vlastima". Iz Njujorka je poručeno i da se prilikom akcija u borbi protiv "terorizma" moraju poštovati "međunarodni zakoni" u oblasti "ljudskih prava i izbeglica".\nPriredio: Jakov Leon (ap, dpa, ard, beta)\nKljučne reči mali, taoci, otmičari\nTrajni link https://p.dw.com/p/17NKe\n„Landshut“ se vraća kući 02.08.2017\nLandshut nije tek ime jednog bavarskog gradića nego i simbol jednog od najtežih razdoblja nemačke posleratne istorije. Lufthanzin avion istog imena su 1977. oteli palestinski teroristi, a sada se ova letilica vraća kući.


Ko nije prodao akcije sada na računu ima 10.200 dinara - Ozonpress :: internet portal\nPreko 100 pacijenata u bolnici, još jedan preminuli\nNarodna stranka: Borba koja sledi mora biti oslobođena individualnih ambicija\nАпелација одлучује о пресуди за убиство новинара Славка Ћурувије\nJedna akcija Naftne industrije Srbije (NIS) na berzi vredi 600 dinara, a pet koliko je svaki građanin dobio ukupno 3.000 dinara. Akcija Aerodroma vredi 920 dinara, a građanima je na račun uplaćeno i po 1.700 dinara na osnovu akcija Akcionarskog fonda.\nNa ime dividendi tokom prethodnih nekoliko godina NIS, Aerodrom i Telekom Srbija svakom građaninu su uplatili po ukupno 4.587 dinara.\nDa podsetimo, Skupština akcionara Naftne industrije Srbije (NIS) predložila je u ponedeljak, 1. juna, da svaka akcija NIS-a na ime dividendi za 2019. godinu vlasniku donese 27,14 dinara u bruto iznosu.\nTo praktično znači da će svi građani koji poseduju akcije NIS-a uskoro dobiti dividendu od 115 dinara neto za pet akcija.\nKada će biti isplata dividende i kada novac treba očekivati na računima još uvek nije poznato, ali se zna da je kompanija prethodnih godina dividendu isplaćivala posle leta.\nEvo koje su još radnike firme zapošljavale tokom vanrednog stanja\nkurs isto 04/06/2020 u 11:04 Odgovorite\nJe li to onih 1000 evra?\ncacak 04/06/2020 u 14:59 Odgovorite\nmislite 115dinara???sta pisete sta bi bilo kad bi bilo,i koliko bi neko ima da je skupljao pare od pocetka.lepo napisite sad ste dobili 115din i kraj a ne da obmanjujete narod sa tamo nekim ciframa\noštećen 04/06/2020 u 17:36 Odgovorite\nMeni je te godine kad je vršena prijava za besplatne akcije, nakon isteka roka za prijavu i za žalbe poštom stiglo pismo sa obaveštenjem da sam odbijen za besplatne akcije jer nisam priložio uverenje o državljanstvu – iako sam na šalteru pošte uredno dao važeću ličnu kartu koja je skenirana i priložena uz ostale formulare.\nPošto je u tekstu obrazloženja naveden rok za žalbu, koji je u momentu prijema koverte sa tim obaveštenjem već bio istekao, digao sam ruke od svega.\nAli sada postavljam pitanje te naše državne administracije – na osnovu ČEGA su neke podnosioce zahteva odbili uz neka debilna obrazloženja, kao što su mene zbog toga što nisam priložio uverenje o državljanstvu, iako niko sa važećom ličnom kartom to uverenje nije priložio?\nUostalom, ako imam važeću ličnu kartu, za čije izdavanje je potrebno MUP-u priložiti uverenje o državljanstvu, čemu onda traženje tog uverenja kada je posedovanje lične karte dovoljno da se utvrdi da li neko ima državljanstvo ili ne, jer pošta i banke imaju servis povezan sa bazom MUP-a preko koga mogu proveriti da li je nečija lična karta važeća ili nije, čime se otklanja i mogućnost falsifikovanja, naravno ako banka uradi tu proveru.\nNovinarska i medijska udruženja: Potvrda presude - prvi korak ka istini o ubistvu Ćuruvije\nSa obzirom da gradski prevoz ozbiljno...\nSve bi bilo u redu da Miluncic nije...\nSada će na odmor malo. Pobedio je koronu...


Japan: Apple kažnjen sa 118 miliona dolara | Gde Investirati\nPodružnici američke tehnološke kompanije Apple u Japanu je naloženo da lokalnim vlastima plati 12 milijardi jena (118 miliona dolara) na ime poreza zbog prijavljivanja nižih od realno ostvarenih prihoda, izvestili su danas japanski mediji.\nPoreski biro u Tokiju je naložio Appleovoj kompaniji iTunes KK za distribuciju muzičkih sadržaja da plati 12 milijardi jena na ime neplaćenih poreza i kompanija je u potpunosti isplatila taj iznos, preneo je japanski list Jomiuri, pozivajući se na neimenovane izvore.\nDodatni porez se odnosi na prihode iTunes-a od 60 milijardi jena, koje je kompanija prebacila u drugu Appleovu filijalu u Irskoj.\nApple i druge multinacionalne kompanije su “pod lupom” poreskih vlasti u čitavom svetu, a Evropska komisija je prošlog meseca naložila Appleu da isplati Irskoj rekordnih 13 milijardi evra na ime neplaćenih poreza, nakon što je utvrđeno da je ta kompanija dobijala nezakonitu državnu pomoć.\nPrevious Pad akcija Deutsche banke zbog moguće rekordne kazne u SAD\nNext AIK banka isključena iz indeksne korpe Belex15\nProdaje se IMT, početna cena 66 miliona dinara\nProdaja beogradske Industrije mašina i traktora (IMT) u stečaju kao pravnog lica oglašena je danas po početnoj ceni od oko 66 miliona dinara.


Zavetnici predlažu da Univerzitetski trg nosi ime trudnice stradale u NATO bombardovanju\nIzvor: JUGpress.com, 17.Okt.2019, 19:27\nPredstavnici niškog odbora Srpske stranke Zavetnici predali su danas Skupštini grada Niša potpise više od 800 gradjana tog grada Niša koji predlažu da trg ispred zgrade niškog Univerziteta ponese ime Ljiljane Spasić, trudnice koja je tragično nastradala u NATO bombardovanu kada su bečene kasetne bombe u samom centru Niša.\nJelena Djordjević, >> Pročitaj celu vest na sajtu JUGpress.com << koordinator Gradskog odbora Srpske stranke Zavetnici kazala je na konferenciji za medije da je Ljiljana Spasić (26) simbol tragičnog stradanja gradjana Niša u NATO agresiji.\n“Ideja je da imenovanjem trga imenom Ljiljane Spasić sačuvamo sećanje na svo ono što je NATO agresor počinio Srbiji i srpskom narodu u akciji “Milosrdni andjeo”. Ideja je da našoj deci, kada nas jednog dana budu pitala ko je Ljiljana Spasić, kažemo da je to trudnica koju je želja za prvim trešnjama odvela pravo u smrt, izjavila je Djordjević.\nLjiljana Spasić poginula 7. maja 1999. godine , kada je NATO prekršio medjunarodno pravo i bombardovao Niš kasetnim bombama od kojih je poginulo 16 gradjana, a 18 ih je teže i lakše ranjeno. Porodica pokojne Ljiljane Spasić podržala predlog Zavetnika o imenovanju trga, a Ljiljanina sestra je sama prikupila više od 100 potpisa gradjana.